text:
Norðurlandahúsið lýsir framførsluna soleiðis:
Í sambandi við 400 ára dagin hjá William Shakespeare, sum var 23.apríl í fjør, hevur kórið Tarira undir leiðslu av Jóhannes Andreasen vant eina heldur óvanliga skrá, ið aftur verður framførd á tveimum konsertum.
Tær verða ávikavist í Klingruni í Norðurlandahúsinum og í Tofta skúla.
Men júst tað sjáldsama og tað ótrúliga klæðir væl rithøvundinum, sum er í miðdeplinum á hesari framførsluni. Øll munu kenna úrmælingin William Shakespeare, eisini tey, sum kanska ikki lesa yrkingar ella ganga til sjónleik, tí honum slepst ikki undan. Til dømis er hann upphav til fleiri orðatøk; tað var hann, sum skrivaði “…We are such stuff as dreams are made on”; upprunaliga ein orðing, sum kemur fyri í The Tempest (Harðveðrið).
Og við tað at høvundurin var ein guðsnáðaður dramatikari, er jú upplagt at fáa sjónleikin við í framførslurnar. Tað verða sjónleikararnir Ria Tórgarð og Gunnvá Zachariasen frá Tjóðpalli Føroya, sum fara at lesa upp og framføra ymiskt Shakespeare tilfar, ið er týtt til føroyskt.
Tarira hevur, síðani kórið varð stovnað fyri skjótt fimtan árum síðani, lagt seg eftir at framføra tilfar, sum ikki áður er framført í Føroyum, og tað mesta av tilfarinum á Shakespearekonsertini er ikki framført her um leiðir.
Hetta merkir tó ikki, at tilfarið á Shakespearekonsertunum er torskilt. Talan er um eina sera fjølbroytta konsert við plássi fyri bæði dapurleika og skemti.
Á skránni eru m.a. tríggjar framførslur av verkum, sum ávikavist Pauli í Sandagerði, Unn Paturson og Tróndur Bogason hava skrivað til kórið, eins og bæði eldri og nýggjar kompositiónir hjá ymiskum útlendskum tónaskøldum.
Framførdir verða millum annað tríggir Shakespearesangir, sum bretska tónaskaldið R.Vaughan Williams skrivaði í 1951. Upprunaliga vórðu hesir sangirnir gjørdir til eina kórkapping, og teir eru av sonnum eisini ein avbjóðing at syngja. Tað sama er galdandi fyri teir fýra Shakespearesangirnar hjá Jaakko Mäntyjärvi, sum eisini eru hugfarsligir og undirhaldandi; Tarira framførdi tveir teirra á Kórfestivalinum í fjør og vann eina virðisløn fyri framførsluna.


c: text/html

text:
Eg vil gera garð – hvør er mín garðskylda?
Vilt tú gera garð, skalt tú fyrst og fremst kanna, um treytir fyri garðskyldu eru ásettar í skeytinum.
Tørvar tær eitt avrit av skeytinum, kanst tú venda tær til Tinglýsingina við at ringja á tel. 35 80 20 ella senda ein teldupost til tinglysing@us.fo.
Niðanfyri sært tú, hvørjar meginreglurnar eru, tá einki annað er tilskilað í skeytinum.
Móti almennum og kommunalum vegi, gøtum og frílendi er aloftast full garðskylda. Full garðskylda merkir, at tú einsamøll hevur skyldu til at girða.
Full garðskylda merkir eisini, at allur garðurin skal standa inni á tínari ogn; tað vil siga út til mark.
Móti granna er felags garðskylda. Felags garðskylda merkir, at tú saman við tínum granna skalt finna útav, hvussu garðurin skal vera tykkara millum. Skal garðurin til dømis vera træverk, rimaverk, betonggarður, stakitt, planting ella einki.
Er talan um ídnaðarbygging, goymslupláss og tílíkt, kann byggivaldið krevja, at girðingin móti grannaognini verður sett nóg høgt. Hetta sambært almennu byggisamtyktini fyri Tórshavnar kommunu.
Tørvar tær at grava í ogn hjá kommununi, eitt nú í gongubreyt ella veg, skalt tú minnast til at boða kommununi frá frammanundan. Í mongum førum er neyðugt at søkja um graviloyvi fyri at grava í kommunalum øki.

robotstxt: allowed

filter: keep


text:
- Tíðindi, mentan og ítróttur
Vil hava at vita, hvussu peningurin verður brúktur
Kaj Leo Holm Johannesen, landsstýrismaður, vil vita, hvat er komið burtur úr øktu játtanini til Psykiatriska depilin seinastu tvey árini.
Sambært landsstýrismaðurin í heilsumálum, vóru játtanirnar á fíggjarlógini gjørdar fyri at raðfesta útgreining av ADHD hægri.
Kaj Leo Holm Johannesen hevur biðið leiðsluna í Sjúkrahúsverkinum greiða frá, hvussu peningurin verður brúktur.
Í løtuni er bíðitíðin umleið hálvtannað ár at sleppa til útgreining fyri millum annað ADHD.
Súsanna Reinert Petersen, serlækni í barna- og ungdómspsykiatri, segði í Degi og Viku í gjárkvøldið, at tey fáa fleiri ávísingar, enn tey hava orku til at útgreina.
Tak niður
Sí eisini


text:
TB skal sunnudagin taka í móti AB, sum koma suður við góðum sjálvsáliti í kuffertinum, meðan TB ikki hevur alt ov nógv úrslit í seinastuni at rópa upp yvir. TB hevur tó fyri neyðini at helst fáa trý stig sunnudagin. Møguleikarnir fækkast og serliga Óli Johannesen hevur lagt upp til ein helvitis innsats frá teirra síðu.
Óli Johannesen varð í 3-2 sendingini mánakvøldið spurdur, eftir dystin móti 07 Vestur, um dystin móti AB – Óli var tó ikki komin so langt í tonkunum, sum at longu fara at fyrireika seg móti AB, men hann kundi vissa okkum um, at tað fór at blíva ein helvitis innsatsur frá teirra síðu, sum hann málbar seg.
Formsterkt AB
AB hevur fingið fótað sær og veruliga fingið luft undir veingirnar, tí teir hava síðani summarsteðgin vunnið sær frá næstniðasta plássið og upp á 7. pláss. Í hesum tíðarskeiði hava teir skava heili 16 stig saman.
Til samanberingar hevur TB fingið trý stig og eru farnir niður á næstniðasta plássið, har AB lá undan steðginum. KÍ hevur vunnið tvey stig. 07 Vestur hava fingið seks stig.
Hendan samanbering vísir okkum greitt at vit møta einum formsterkum AB-liðið, sum í steðginum styrkti seg við nýggjum leikarum, millum annað valid teir at heinta Dimitrije Jankovic til felagið, Dimitrije er kendur her í felagnum, tí hann leikti í svart-hvíta búnanum í 2011 og 2012.
Ein sigur neyðugur
Nú eru hóast alt, umframt AB dystin sunnudagin, framhaldandi trý umfør eftir, ið kunnu geva 9 stig, men fyri at vit skulu hava ein veruligan møguleika at bjargað okkum í Effodeildini, so er ein sigur sunnudagin eitt neyðugt fet á leiðini. Eftir AB dystin eru tveir truplir útidystir í Gundadali móti B36 og HB – vit enda Effodeildina 2013 heima móti Víkingi.
Vit mugu blaka alt vit hava fyri at fáa ein sigur undir hús sunnudagin, tí ein sigur gevur okkum umframt tey trý lívsneyðugu stigini eisini eina trúgv uppá at vit gott kunnu, tí tað er onki at ivast í at vit kunnu!
Dysturin verður klokkan 17:00
Dysturin sunnudagin er settur at byrja klokkan 17:00.


text:
Bókadeild Føroya Lærarafelags
Pedda við Stein gøta 9
FO-100 Tórshavn
Haldaraavtala
Tá ið tú keypir eitt árshald á hald.bfl.fo, gert tú avtalu við Bókadeild Føroya Lærarafelags (hereftir BFL). Tá tú teknar árshald, bindir tú teg fyri eitt ár í senn og rindar fyri øll bløðini í tíðarskeiðinum í einum (Píkasjey 6 bløð, STROK 6 bløð).
Tá ið tú hevur keypt, fært tú eina kvittan sendandi við telduposti sum prógv um avtaluna. Á tíni brúkarasíðu á hald.bfl.fo kanst tú altíð síggja og printa tínar kvittanir, broyta tínar kortupplýsingar ella
Haldið verður endurnýggjað sjálvvirkandi á hvørjum ári, til tað verður strikað. Tú fært eina teldupost umleið eina viku áðrenn næsta gjald verður tikið av kortinum.
Prísir
Allir prísir eru í DKK, íroknað frakt og avgreiðslugjald. Fyrilit verður tikið fyri prísbroytingum.
Gjald
Tú kanst gjalda við vanligastu gjaldskortunum so sum Visa, JCB, MasterCard *. Tá ið tú bíleggur vøruna við gjaldskorti, skalt tú tasta inn kortnummar, kontrolltal og nær kortið fer úr gildi. Tað er ókeypis at nýta gjaldskortið, tí BFL rindar øll avgjøld. Upphæddin verður ikki tikin av kontuni, fyrr enn vøran er send av goymsluni.
*) Gjaldast kann ikki við Maestro og trupulleikar kunnu vera við Visa Electron
Tá tú velur at rinda fyri hald við gjaldskorti, góðtekur tú samstundis at BFL sjálvvirkandi kann taka pengar av kortinum, hvørja ferð gjaldið verður endurnýggjað. Tað er tín ábyrgd at dagføra tínar gjaldsupplýsingar, um títt gjaldskort verður sperrað ella gongur út. Hetta kanst tú gera á tíni brúkarasíðu á hald.bfl.fo.
Trygd
Vit nýta trygdarprokollina SSL, sum fjalir upplýsingarnar millum internetbrowsara (kortánara) og internetservera (handilin). Hetta merkir, at tær upplýsingar, ið verða sendar, tá goldið er við gjaldskorti, verða vardar millum tína teldu og okkum.
Hátturin at fjala upplýsingar í samband við elektroniskan handil er SSL-gjaldshátturin, ið er vanligasti og mest nýtti háttur. Hann verður mettur at vera ein ógvuliga tryggur háttur at flyta pening. Á heimasíðuni http://www.betaling.dk ber til at síggja, hvussu ein SSL-gjalding verður framd.
Trúnaður
Upplýsingarnar - navn, bústaður og t-postur - ið tú sendir til okkara verða goymdar í trúnaði. Vit nýta bert tínar upplýsingar til at senda tær vøruna og annars at geva tær upplýsingar um hana.
Sending
Bløð og bøkur verða borin haldarunum í skúlum, forskúlum og dagstovnum.
Ynskjast bløð ella bøkur send á heimabústaðin, verða tey send í Føroyum og útheimin eftir galdandi avgreiðslu- og postgjaldi, sum verður lagt afturat haldaragjaldinum.
Nærri avtala um hetta kann gerast við at seta teg í samband við kundatænastu okkara á [email protected].
Strika hald
Ynskir tú at strika hald, verður tað gjørt á tíni brúkarasíðu á hald.bfl.fo.
Haldið verður strikað, tá ið skúlaárið er runnið. Haldið kann uppsigast nær sum helst, áðrenn næsta gjald verður tikið av kortinum.
Broyta upplýsingar
Eru broytingar, sum ávirka haldaraavtaluna, t.d. skúlaskifti ella nýggj teldupostadressa, kunnu hesar gerast á tíni brúkarasíðu á hald.bfl.fo.
Váttan fyri móttøku
Tá bílegging er gjørd, fært tú sendandi váttan fyri móttøku av bíleggingini.
Endurgjald
Er vøran skadd, verður tú biðin um at seta teg í samband við kundatænastu okkara á [email protected].
Vit senda eitt nýtt eintak av vøruni uttan eyka kostnað.
Annað
Gjørt verður vart við, at tú mást vera fylt/ur 18 ár fyri at bíleggja vøru á e-handli okkara.
Eru aðrir spurningar, so kann teldupostur sendast til [email protected].


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
7. juni 1984Nr. 69
Løgtingslóg um stuðul til musikkskúlar, sum broytt við løgtingslóg nr. 67 frá 20. mai 1996
§ 1. Eftir reglunum í hesi lóg verður latin studningur úr landskassanum til musikkskúlar, ið hava til endamáls í samarbeiði við heim, skúla og aðrar musikkfelagsskapir at menna musikalsku evni og gávur næminganna og leggja grundarlag undir einum ríkum musikklívi á staðnum.
§ 2. Til tess at røkka endamálinum skal musikkskúlin geva grundútbúgving, vokal- og/ella instrumentalundirvísing, undirvísing í samspæli og samansangi, kunning um mentunararvin og um nýggjar og gamlar framburðarhættir innan musikkin og skipa fyri næmingaframførslum.
2. stk. Undirvísingin kann enda við roynd.
3. stk. 1) Landsstýrismaðurin ásetir nærri reglur hesi undirvísing viðvíkjandi.
§ 3. 1) Áðrenn studningur verður latin, skal skúlin, sum skal vera knýttur at eini kommunu ella einum kommunalum felagsskapi, vera góðkendur av Landsstýrismanninum.
2. stk. Fyri at fáa studning skal skúlin harumframt lúka hesar treytir:
1) undirvísingin skal standa øllum í boði,
2) undirvísingin skal vera skipað eftir reglum sambært § 2, 3. stk.,
3) næmingagrundarlagið skal í minsta lagi vera 20,
4) skúlin skal hava minst ein fastan lærara,
5) 1) næmingar skulu gjalda eitt árligt gjald, sum er góðkent av Landsstýrismanninum.
3. stk. 1) Landsstýrismaðurin kann eftir tilmæli frá Landsskúlaráðnum og teirri í § 7 umrøddu nevnd gera frávik frá regluni í 1. stk. og 2. stk., 3. pkt.
§ 4. Studningur til musikkskúlar verður latin soleiðis:
1) 50% av útreiðslunum til læraralønir,
2) ferðaútreiðslur til lærarar, sum undirvísa á fleiri musikkskúlum.
§ 5. Lærarar við musikkskúlarnar skulu hava musikkpedagogiskt prógv frá musikk-konservatorium ella aðra hægri musikkútbúgving.
2. stk. 1) Lærararnir verða settir av Landsstýrismanninum eftir tilmæli frá avvarðandi kommunu ella kommunufelagsskapi ella nevndini fyri musikkskúlan.
3. stk. Læraralønir skulu góðkennast av landsstýrinum.
§ 6. 1) Til tess at samskipa alla musikkundirvísing í Føroyum setir landsstýrið eftir tilmæli frá Landsstýrismanninum ein leiðara við ábyrgd yvir fyri landsstýrismanninum. Leiðarin skal hava musikpedagogiskar kvalifikatiónir, smb. § 5, 1. stk.
2. stk. 1) Landsstýrismaðurin ásetir nærri reglur fyri virki musikkskúlaleiðarans.
§ 7. 1) At vera musikkskúlaleiðaranum til hjálpar at samskipa musikkundirvísingina setir landsstýrismaðurin eina nevnd við umboðum fyri musikkskúlarnar og Landsstýrismannin.
2. stk. 1) Landsstýrismaðurin ger nærri reglur fyri virki nevndarinnar.
§ 8. Hvør musikkskúli ger á hvørjum ári áðrenn 1. september uppskot til fíggjarætlan fyri skúlan fyri komandi fíggjarár og sendir tað til musikkskúlaleiðaran.
2. stk. 1) Musikkskúlaleiðarin leggur uppskotini til fíggjarætlan fyri nevndina, sum er umrødd í § 7, og sendir síðani Landsstýrismanninum uppskotini við tilmæli frá nevndini áðrenn 15. september.
§ 9. Henda lóg fær gildi beinan vegin.
1) Broytt við løgtingslóg nr. 67 frá 20. mai 1996 §§ 5 og 18.


text:
Støddfrøði 7 - Grundbók
Støddfrøði 7 - grundbók er partur av bókaheild til undirvísingina í støddfrøði í 7. flokki.
Støddfrøði 7fevnir um:
- Grundbók: Næmingabók við fakligum teksti, uppgávum og avbjóðingum. Grundbókin vendir sær beinleiðis til næmingin og eggjar til at lesa, tosa um, arbeiða við og fata støddfrøði.
- Uppgávubók: Ískoyti til Grundbókina. Í Uppgávubókini eru fjølbroyttar uppgávur á ymsum torleikastigum.
- Lærarabók: Hjálparamboð til læraran. Lærarabókin fylgir einstøku síðunum í Grundbókini og gevur læraranum hugskot til ymsar framferðarhættir, virksemi, næmingalagaða undirvísing, eftirmeting og hugdýping.
- Avritsmappu: Tilfar til spøl, uppgávur og annað virksemi. Klárt at avrita til nýtslu.
- Handbók: Savn av formlum og reglum, sum verða lýst við dømum.
Útgávuheildin Støddfrøði veitir grundarlag fyri gevandi og livandi undirvísing í støddfrøði.
Gjøgnum virkið og granskandi arbeiði ogna næmingarnir sær bæði fatan og førleika í støddfrøði. Við støði í Støddfrøði skulu næmingar og lærarar í felag lesa støddfrøði, loysa uppgávur, kjakast um framferðarhættir og fara undir støddfrøðiligar avbjóðingar á kannandi og skapandi hátt. Støddfrøði vekur áhugan hjá næmingunum við fjølbroyttari undirvísing og við at knýta samband millum støddfrøðina og gerandisdagin.
Støddfrøði leggur dent á:
- Fakliga innihaldið, skilvísan bygnað og stigvøkstur
- Neyv og týðilig førleikamál
- Praktisk dømi og uppgávur
- Næmingalagaða undirvísing
- Ítøkiliga leiðbeining til læraran


text:
Lógir og kunngerðir
Í Lógarsavninum er øll lóggáva, sum Uttanríkis- og mentamálaráðið varðar av. Meginparturin av lóggávuni er at finna undir breddunum Undirvísing, Mentan, Kirkja, Uttanríkisviðurskifti, Fólkarættur og Mannarættindi. Tað ber eisini til at nýta annaðhvørt einfalda leiting ella víðkaða leiting ovast í vinstra horni.
Á Kunngerðaportalinum verða allar lógir og kunngerðir kunngjørdar. Um ivamál eru, ella um samsvar ikki er millum tekstirnar í t.d. Lógarsavninum og á Kunngerðaportalinum, er tað teksturin í Kunngerðaportalinum, sum er tann rætti.
Á heimsíðu Løgtingsins eru øll lógaruppskot, sum verða løgd fyri Løgtingið. Lógaruppskotini eru at finna í løgtingsárinum, tey eru løgd fram. Í lógaruppskotunum eru viðmerkingarnar til uppskotið, umframt hoyringssvar frá møguligum hoyringspørtum.
Fyrisitingarheimildir, umsitingarøkið, løgtingslógaruppskot, líkislógartilmælisuppskot, ræði á løgtingsfíggjarlógini og stovnar, hvør landsstýrismaðurin hevur yvirskipaða eftirlitið við og hevur heimild at geva tænastuboð eru at finna í Málsøkjabýtinum.


text:
Skei 2021-2022
Bert fyri fˇlkask˙lan
Bert fyri minßm
BŠi fyri fˇlkask˙la og minßm
Eisini farin skei
NßmsvÝsindalig hßttal°g
Handaligar og verkligar lŠrugreinar
HugvÝsindi
LŠrugreina- og yrkisbˇlkadagar
Nßtt˙ruvÝsindi
Onnur skei og tilt°k
Sk˙laskei
Netskei
Nr. 2122-04
Finka - f°royskt til 2. flokk
Lřsing og innleisla Ý undirvÝsingartilfar
Endamßl:
At geva lŠrarum, sum undirvÝsa Ý f°royskum Ý innsk˙lingini, innlit Ý undirvÝsingartilfar Ý f°royskum til 2. flokk.
Innihald:
LŠrarar fßa vi tilfarinum ambo at byggja vÝari ß fyrstu lesingina hjß nŠmingunum.
Tilfari byggir ß nřggjari gransking og vitan um, hvat gevur ˙rslit lesing vivÝkjandi:
- Ta hevur třdning at undirvÝsa Ý bŠi oraavkoding og mßlfatan eisini Ý innsk˙lingini.
- BŠi lŠrarar og foreldur hava stˇra ßvirkan ß, hvussu nŠmingurin upplivir lesingina,
og hvussu hann klßrar seg.
og hvussu hann klßrar seg.
- NŠmingurin skal gerast medvitin um, hvussu hann kann gera framstig.
Vi st°i Ý tilfarinum verur komi inn ß ymisk hugt°k, m.a. lesimenning, ljˇmeginreglur, lesisnildir, flˇtandi lesing, tŠr frßlÝku fřra og f°rleikamßl eftir 2. flokk. Greitt verur eisini frß, hvussu hugsa verur, at tilfari skal br˙kast, og hvussu undirvÝsingin kann skipast.
Skeissni:
Framl°gur og kjak
Mßlbˇlkur:
LŠrarar, sum undirvÝsa Ý f°royskum Ý innsk˙lingini
UndirvÝsing/lŠrari: Marianna Skarenni Poulsen, rith°vundur, lŠrari og lesivegleiari
Lektiˇnir: 6
Sta/tÝ:
Nßm, skeish°li
06. sep. 2021 kl. 09.00-15.00
06. sep. 2021 kl. 09.00-15.00


text:
Kolumbia
Kolumbia (República de Colombia) er eitt land í útnyrðingshorninum av Suðuramerika. Landið hevði havt umleið 46,4 mió. íbúgvar í 2012. Høvuðsstaðurin er Bogotá og tað er eisini størsti býur í Kolumbia. Høvuðsmálið er spanskt. Síðan 1819, tá ið Kolumbia gjørdist sjálvstøðugt ríki, hevur javnan verið borgarakríggj, og seinastu árini hevur verið blóðugt stríð ímillum drøggfelagsskapir, sum stríðast um vald. Vinstravíðgongda uppreistrarliðið FARC hevur barst móti kolumbisku stjórnini síðan 1964, og tað er harvið longsta vápnaða stríðið í Latínamerika. Einki annað land í heiminum dyrkar so nógv kokain sum Kolumbia. Stóru áirnar, t.d. Orinocoá og Amasoná, eru týdningarmiklar vøruflutningsleiðir.
Landafrøði[rætta | rætta wikitekst]
Kolumbia er 1.138.914 km² stórt og landið hevur mark í útnyrðing við Panama, í eystri við Venesuela, í landsynning og suðri við Brasil og í útsynning við Peru og Ekvador.
Oman úr fjøllunum renna nógvar áir. Rio Magdalena eitur longsta áin í Kolumbia. Hon kemur úr fjøllunum suðuri í landinum og rennur norður ígjøgnum Kolumbia út í Karibiahavið. Áin er 1.540 km long.
Hægstu fjøllini standa norðuri í landinum, tætt við markið til Venesuela. Teir hægstu tindarnir eru Pico Cristóbal Colón og Pico Simón Bolívar, sum báðir eru 5.775 metrar høgir.
Búskapur[rætta | rætta wikitekst]
Nógv veðurlagsbelti eru í Kolumbia, og tí ber til at hava ein ógvuliga fjølbroyttan landbúnað. Í mong ár var kaffi høvuðssútflutningsvøra landsins, og Kolumbia dyrkar, næst eftir Brasil, mesta kaffi í heiminum. Tá ið berini eru hentað, verða tey latin í stórar kassar og sett at turka í sólini. Av tí at kaffiprísurin alsamt er fallin á heimsmarknaðinum, hevur Kolumbia verið noytt at leggja dent á at dyrka aðra grøði til útflutnings, t.d. sukur, bananir, bummull og blómur. Oljuvinnan hevur fingið stóran týdning í búskapinum í Kolumbia, eftir tað at nógv olja varð funnin í ein landnyrðing úr Bogotá. Á oljureinsiverkum, sum tí í býnum Barrankuilla, verður ráoljan gjørd til brennievni til bilar og flogfør. Eisini er nikkul funnið og ovurstórar kolalindir, tær størstu í Latínamerika. USA, Týskland og Japan eru størstu handilsfelagar hjá Kolumbia.
Søga[rætta | rætta wikitekst]
Tá ið sponsku hertakararnir komu til Kolumbia í 1499, komu teir til eina siðmenning, sum átti ógvuliga nógv gull. Eisini hoyrdu teir um ein duldarfullan, horvnan bý, nevndur El Dorado, har so nógv ríkidømi var, at tað bar av øllum viti, men hann er ikki funnin enn. Spaniamenn bygdu m.a. lívliga havnabýin, Cartegna, í 16. øld. Haðan sigldu stóru sponsku galleónirnar til Evropa, fullfermdar av dýrgripum, sum vóru stolnir frá indiánunum. Gomlu býarmúrarnir og glæsiligu stórmanshúsini og kirkjurnar standa enn; eisini mongu hervirkini, sum spaniamenn bygdu at verja seg fyri sjórænarum og álopum úr grannalondunum. Lítla bygdin, San Augustin, tætt við fjøllini suðuri í landinum er gitin fyri sínar gomlu steinmyndir. Standmyndirnar eru minst 800 ára gamlar, men vit vita lítið um fólkið, ið høgdi tær. Summir serfrøðingar halda staðin hava verið halgimiðdepil, har bygdarfólkið jarðaði síni deyðu og setti høggmyndirnar á leiðini.
Mentan[rætta | rætta wikitekst]
Allir kolumbiar duga at dansa kumbia, enntá børnini. Dansurin hevur røtur aftur í afrikanska mentan, frá trælunum, ið vórðu førdir til Kolumbia úr Afrika í 19. øld, og í spanska og indiánska mentan. Mannfólkini eru í hvítum klæðum var trælabúnin. Konufólkaklæðini líkjast sponskum klæðum.
Keldur[rætta | rætta wikitekst]
Slóðir úteftir[rætta | rætta wikitekst]


text:
Nú er forsølan byrjað
Fyrstu 2000 vikuskiftispassini til Summar Festivalin 2016 verða nú seld fyri bert 750 krónur. Tá ið hesi atgongumerki eru seld, hækkar prísurin.
Summar Festivalurin 2016 verður hildin dagarnar 4. til 6. august, og nú ber til at tryggja sær pláss á landsins størsta tónleikatiltaki.
Vikuskiftispass kunnu keypast í Telebúðum kring landið og online her á heimasíðuni.
Summar Festivalurin hevur fingið nýggja billettskipan, og nú skulu fólk, sum keypa vikuskiftispass umvegis okkara heimasíðu, sjálvi prenta vikuskiftispassið út. Á vikuskiftispassinum er ein serlig koda, sum verður skannað, tá ið fólk skulu skifta atgongumerkið um við armband. Hendan kotan kann sjálvandi bert brúkast til eitt vikuskiftispass.


text:
Lurta
Til lesiveik
Byggi- og umhvørvisdeildin
Byggi- og umhvørvisdeildin er í høvuðsheitinum ein myndugleikadeild, sum tekur sær av myndugleikaviðgerð og eftirliti í samband við byggimál, útstykkingarmál, matrikkulmál og umhvørvismál. Harumframt umsitur deildin kommunal umhvørvismál.
Deildin hevur samskifti við borgarar, vinnufyritøkur, stovnar og onnur. Deildin veitir kunning og ráðgeving innan hesi øki.
Arbeiðsøki
Arbeiðsøki hjá Byggi- og umhvørvisdeildini:
Byggideildin:
- Byggimálsviðgerð
- Brunateknisk byggimál
- Byggieftirlit
- Útstykkingar
- Matrikkulmál
Umhvørvisdeildin:
- Aktingarskipanin
- Ymisk loyvi
- Eftirlit við dálking, ljóð og øðrum
- Umhvørvis- og orkumál
- Átøk innan øki
Skipan av deildini
Byggi- og umhvørvisdeildin er ein partur av teknisku fyrisitingini og er skipað í fimm ymisk toymi. Toymini eru hesi:
- Toymið byggimál
- Toymið útstykkingar
- Toymið matrikkulmál
- Toymið umhvørvi
- Toymið aktingarskipan
Marius Müller er deildarleiðari fyri Byggi- og umhvørvisdeildina.
Umframt deildarleiðaran starvast ellivu fólk:
- Fimm starvast við bygging
- Tvey starvast við útstykking og matrikulering
- Trý starvast við umhvørvismálum
- Ein starvast sum aktingarfólk
Fakta um Byggi- og umhvørvisdeildina
Byggi- og umhvørvisdeildin heldur til á triðju hædd í Niels Finsens gøtu 17.
Set teg í samband við Byggi- og umhvørvisdeildina
Tú kanst seta teg í samband við Byggi- og umhvørvisdeildina við at ringja á tel. 30 20 10 ella senda ein teldupost til torshavn@torshavn.fo.
At starvast á Byggi- og umhvørvisdeildini
Sløg av størvum á Byggi- og umhvørvisdeildini
Størvini í Byggi- og umhvørvisdeildini fevna í stóran mun um verkfrøðingar, byggiverkfrøðingar og líknandi.


text:
Eldrarøktin kann blóma
Eldraøkið er í nógvar mátar ment seinastu árini, og játtaninar til eldraøkið eru øktar. Fleiri nýggj sambýli og ellis- og røktarheim eru bygd, eins og vit hava fingið vælskipað dagtilhald. Á hvørjum ári klekja vit nýggjar heilsurøktarar, heilsuhjálparar, sjúkrarøktarfrøðingar, og fleiri hava tikið demenssamskiparaútbúgving osv. Staðfestast má, at fortreytin fyri innihaldsríkum gerandisdegi og dygdargóðari røkt á ma. ellis- og røktarheimum burdi verið til staðar.
Men tíverri hava tíðindini, mótmælini og tiltøkini í seinastuni avdúkað, at øktu játtaninar als ikki eru komnar teimum gomlu til góðar. Tvørturímóti eru færri tímar og færri hendur til at veita teimum gomlu røkt í dag enn fyri fáum árum síðani. Eldraøkið er í svárari neyð. Ongar lønar- og rakstrarkompensatiónir eru givnar seinastu fimm árini. Hetta merkir, at játtanin til ma. røktarstarvsfólk er minkað. Á hvørjum ári hava stovnar verið noyddir at skava burtur av starvsfólkatímum og tænastum fyri at halda játtanina sum frægast. Starvsfólk og fakfeløg hava í fleiri ár talað at sparingunum, men fyri deyvum oyrum.
Óvirðilig røkt og ótolandi arbeiðsumstøður
Avleiðingarnar av sparingunum seinastu árini eru millum annað, at vaktirnar hjá starvsfólkunum eru styttar, og at arbeiðsbyrðan er økt. Av tí at starvsfólkini arbeiða færri enn átta tímar í hvørjari vakt, arbeiða tey eisini fleiri dagar um mánaðin enn áður. Dagligu uppgávurnar eru tær somu sum fyrr, hóast starvsfólkini arbeiða færri tímar. Tí eru starvsfólkini noydd at raðfesta; enntá í heilt grundleggjandi røktini. Fyri summi búfólk á stovni ella heimabúgvandi merkir hetta, at tey ikki sleppa á wc, tá ið tey skulu. Avleiðingin er, at tey mugu í blæu. Sum vit hoyrdu á fundinum, sum Eldramálið skipaði fyri í Miðlahúsinum herfyri, so má onkur gamal sita í somu blæu frá morgni til myrkurs, tí ongin hevur tíð at koma at skifta. Onnur mugu í song tíðliga um kvøldið, og sleppa so ikki upp aftur fyrr enn einaferð út á fyrrapartin dagin eftir.
Tá ið starvsfólk eru sjúk, mugu hini starvsfólkini renna enn skjótari, tí eingin verður kallaður inn at arbeiða fyri tann sjúka, fyrr enn ein til tveir dagar eru farnir. Sama skilið er, tá ið starvsfólk avspáka. Tá kemur heldur eingin inn fyri tann, ið heldur frí. Lesarin kann helst skjótt rokna út, at tað javnan eru ov fá starvsfólk til arbeiðis.
Sum nevnt, so eru færri hendur í røktini, men tað er eisini spart í terapitímum, í reingerðini, í køkinum og í húsavarðartænastunum. Allar hesar tænasturnar hanga saman. Sparir tú einastaðni, so merkist tað onkra aðra staðni. Tá ið man skerjir í terapitímum á til dømis virkisstovum, so rakar tað røktina í nógvar mátar. Eldri fólk, sum ikki røra seg, vikna skjótt og blíva tyngri at hjálpa. Frá at hava tørvað hjálp frá einum starvsfólki, skal búfólkið kanska hava hjálp frá tveimum. Tá ið færri búfólk sleppa í virkisstovurnar, tí tað er spart í terapitímum, hava røktarstarvsfólkini fleiri búfólk enn áður, sum tey skulu vera um og skapa innihald í gerandisdagin fyri. Hetta er ein óndur sirkul, sum í seinasta enda ger gerandisdagin hjá øllum tyngri og fátækari.
Eldraøkið kann blóma
Tað ber tó til at venda gongdini, so at starvsfólk í eldraøkinum aftur fáa virðilig kor at virka undir. Fyrst og fremst mugu politikararnir játta neyðuga peningin til, at starvsfólkanormeringin aftur kann økjast. Øll starvsfólk skulu sleppa at arbeiða átta tímar í hvørjari vakt, soleiðis at tey hava tíð at veita neyðugu røktina og at skapa innihald í gerandisdagin. Somuleiðis skulu øll sleppa upp í arbeiðstíð, um tey ynskja tað. Leiðslur og starvsfólk kunnu greiða politikarunum frá, hvønn tørv tey hava á starvsfólki, tænastum og fígging til at reka vælvirkandi ellis- og røktarheim, sambýli, heim fyri minnisveik og dagtilhald. Heimatænastan kann vísa á teirra starvsfólka- og fíggjarliga tørv, fyri at hon kann stuðla gomlum og óhjálpnum at vera sum longst í egnum heimi.
Verða neyðugu pengarnir játtaðir til eldraøkið, ber uttan iva til at arbeiða eftir visjónunum í eldrapolitikkinum hjá landinum, ið ma. eru:
- at borgarar, ið hava tørv á hjálp, skulu fáa eina dygdargóða tænastu, sum tekur atlit til sjálvsavgerðarrættin og
- at politikkurin skal stimbra uppundir, at eldru borgararnir í Føroyum framhaldandi kunnu liva eitt gott og trygt lív við virksemi, trivnaði og lívsgóðsku.
Við betraðum arbeiðsumstøðum og betri løn ivist eg ikki í, at enn fleiri høvdu ynskt at arbeitt á eldraøkinum. Eldraøkið er fjølbroytt, og tað ber til at menna seg fakliga, um umstøðunar loyva tí. Somuleiðis er tað spennadi og gevandi, tí økið er so breitt og arbeiðsuppgávurnar avbjóðandi.
Letur Føroya Løgting neyðugu játtanina til eldraøkið, kunnu vit geva okkara gomlu ta virðiligu tænastu, tey hava uppiborið, líkamikið um tey búgva á stovni ella heima. Starvsfólkini, sum eru um okkara gomlu og veita teimum beinleiðis ella óbeinleiðis tænastur, fáa eitt arbeiði, ið verður virt og eina løn, ið er til at liva av.


text:
Nevndin
Gunnar Restorff, Dansifelagið í Havn, formaður.
Hendrik Egholm, Leikum Fagurt, skrivari.
Kathrina Hansen, Eysturoyar Dansifelag, kassameistari.
Samband
Sláið Ring
v/ Gunnari Restorff
Tórsbyrgi 2
100 Tórshavn
T–postur: sr@sr.fo
Tlf. 292563
Nakað frá stovnanini av Sláið Ring
Í fyrstu gerðabók felagsins stendur m.a. at lesa …
Hin 8. apríl 1978, kl. 20.00, hevði Sumbiar Dansifelag bjóðað hinum dansifeløgunum í Føroyum til fundar í Havn, við tí endamáli, at stovna landsfelag fyri øll dansifeløgini í Føroyum.Hin 27. mai 1978, kl. 20.00, varð stovnandi aðalfundur hildin í fyrilestrarhøll Fróðskaparsetursins. Øll tey einstøku feløgini vóru umboðað. Samtykt varð at navn felagsins skuldi vera: Sláið Ring – landsfelag føroyskum dansi at frama.
Tann 25. november 1978 kl. 20.00, helt nývalda nevndin sín fyrsta fund.
Møttir vóru:
Jógvan A. Johannesen, Dalur – Stígum Fast
Christoffur Joensen, Vági – Jómsvíkingar
Jákup Olsen – Suðuroyar norðara helvt
Tórstein Niclasen, Miðvági – Vága Dansifelag
Janus Egholm – Norðstreymoyar Dansifelag
J. Hendrik Joensen – Sumbiar Dansifelag
Høgni Mohr – Dansifelagið í HavnÍ dag eru limafeløgini í Sláið Ring 16 í tali. Limatalið liggur um 2.000.
Heimstaður felagsins er har, tann til eina og hvørja tíð sitandi formaður hevur
bústað.
Hvør kann gerast limur í Sláið Ring
Samb. lógum felagsins kunnu øll dansifeløg fyri føroyskum dansi heimahoyrandi í Føroyum gerast limir.
Feløg fyri føroyskum fyri føroyskum dansi uttanlendis kunnu gerast limir undir ávísum treytum.


text:
Í dag undirskrivaði Landsverk sáttmála við byggifelagið J&K Petersen um at leingja pierin við Krambatanga, so atløguviðurskiftini hjá Smyrli kunnu gerast munandi betri.
Útbyggingin fevnir um at leingja atløgusíðuna á pierinum við Krambatanga við umleið 40 metrum, har Smyril leggur at ávísar tíðir á árinum vegna veður. Tá útbyggingin er liðug, fara atløguviðurskiftini væntandi at vera munandi lættari og tryggjari hjá Smyrli, sum tá hevur tveir tryggar møguleikar at leggja at á Krambatanga. Somuleiðis fyri manning og fólk á bryggjuni, sum taka ímóti endunum hjá Smyrli.
Undir vanligum umstøðum leggur Smyril at eystur og vestur. Við leingini fær skipið tveir tryggar møguleikar at leggja at á Krambatanga.
Í dag undirskrivaðu Landsverk og J&K Petersen undir sáttmála fyri leinging av atløgusíðuni á pierinum á Krambatanga. Frá vinstru Steinolvur Petersen, stjóri í J&K Petersen, og Ewald Kjølbro, stjóri á Landsverki.


text:
Allan Enghamar, stjóri og eigari av Torginum í Vági
Torgið er handilsmiðstøð í Vági, har tað í løtuni starvast 12 fólk.
- Vit hava brúk fyri 5-6 fólkum afturat, um vit skulu hava nakran møguleika at røkka teimum málum, sum vit høvdu ætlað at sett á skránna, sigur Allan Enghamar.
Starvsfólkatrotið avmarkar virksemið
- Í dag klára vit illa at bjóða kundunum nakað eyka, sum t.d. góðar uppstillingar, at royna nýggjar vørur, halda føðingardagar fyri Á, Torginum umframt onnur tiltøk, sigur Allan Enghamar. Hann heldur, tað vera týdningarmikið, at Torgið skapar trivna og skipar fyri ymsum tiltøkum í nærumhvørvinum í Vági, men tað hava tey ikki starvsfólkaorku til í løtuni.
- Vit hava ómetaliga góð og dugnalig starvsfólk, men teirra gerandisdagur røkkur akkurát til at avgreiða kundar og at fylla kølidiskar og hillar við vørum. Núverandi starvsfólkahópur megnar eisini at halda handilin innbjóðandi, tí tey renna skjótari enn krevjast kann av teimum, og hetta drenar orku teirra yvir longri tíð. Tað er vorðin ein stór avbjóðing at fáa feriulistarnar at ganga upp og at manna handilsmiðstøðina við fólki seinnapartar og um vikuskiftini, sigur Allan Enghamar.
Fáa nú arbeiðsmegi uttanífrá
- Vit hava roynt allar møguleikar í Føroyum, fyri at útvega fleiri starvsfólk. Vit hava áhaldandi lýst eftir fólki og vent okkum til ALS, men her hevur einki borið til, og støðan er bert vorðin verri og verri hetta seinasta árið, sigur Allan Enghamar.
- Vit hava tí sæð okkum noydd til at fara út um landoddarnar eftir fólki, og vendu okkum í hesum sambandi til Nordjobb. Hetta gav úrslit. Fyrsti nordjobbarin er á veg og fer at byrja í handilsmiðstøðini ein av fyrstu døgunum. Tað gleða vit okkum til, sigur Allan Enghamar.
ALS-skipanin ov stirvin
Annars heldur Allan Enghamar, at politiska skipanin kundi gjørt onkrar tillagingar í ALS-skipanini og soleiðis bøtt um avbjóðingarnar við at útvega arbeiðsmegi. ALS-skipanin er alt ov stirvin í løtuni. Tað er eitt paradoks, at fiskavirkisskipanin í ALS heldur tøkari arbeiðsmegi aftur, samstundis sum føroyskir arbeiðsgevarar eru í dýrastu neyð við at útvega arbeiðsmegi. Her áttu onkrar tillagingar at verið gjørdar, soleiðis at aðrir føroyskir arbeiðsgevarar eisini kundu bjóða hesum fólkum arbeiði, heldur Allan Enghamar.


text:
Search Recomendation:
- Vejle Boldklub vs FC Nordsjælland Danish Superliga 2021
- AGF Aarhus vs AaB Danish Superliga 2021
- Brøndby vs Vejle Boldklub Danish Superliga 2021
- Odense BK vs Randers FC Danish Superliga 2021
- FC Nordsjælland vs FC Midtjylland Danish Superliga 2021
- Sønderjyske vs FC Copenhagen Danish Superliga 2021
- Viborg vs Silkeborg IF Danish Superliga 2021
- FC Midtjylland vs AGF Aarhus Danish Superliga 2021
- FC Copenhagen vs Viborg Danish Superliga 2021
- AaB vs Sønderjyske Danish Superliga 2021
- Randers FC vs Brøndby Danish Superliga 2021
- Silkeborg IF vs FC Nordsjælland Danish Superliga 2021


text:
Vælkomin til leikárið 2021/22.
Venjingin byrjar 16. august 2021 í Badmintonhøllini og 24. august í Skúlanum á Fløtum. Venjingin endar 15. mai 2022.
Tilmelding til hetta leikárið fer fram her á limasíðuna hjá HBF, har allir leikarar fyrst skulu ‘Stovna vanga’ og síðani melda seg til eitt lið.
Stovna Vanga
Tú stovnar ein vanga við at trýsta á "STOVNA VANGA
" omanfyri. Hvør einstakur leikari skal hava egnan vanga. Tað vil siga, at tá eitt barn skal melda til lið, skal barnið rita inn á sín vanga, og ikki á vangan hjá foreldrunum.
Melda til lið
Tá tú hevur stovnað tær ein vanga, skal tú rita inn og síðani velja "LIÐTILMELDING
" omanfyri.
Tað er avmarkað pláss á øllum liðunum, tí er umráðandi at melda til sum skjótast.
Okkara gjaldskipan krevur 3D Secure. Tí er neyðugt at tekna tykkara gjaldskort til 3D Secure. Sí nærri lýsing her: 3D Secure
Bíðilisti
Er liðið fullteknað, er møguleiki at koma á bíðilista. Tað er ókeypis at vera á bíðilistanum.
At vera á bíðilista merkir, at um tað eftirfylgjandi verður pláss á liðinum, fær viðkomandi, sum stendur ovast á listanum, ein t-post sendandi við møguleikanum at melda til. Hesin møguleikin stendur við í 48 tímar. Er tilmeldingin ikki avgreidd innan 48 tímar, verður plássið sjálvvirkandi boðið til tann næsta á bíðilistanum. Er man komin á bíðilista er umráðandi, at fylgja við t-postinum eftir at badmintonvenjingin er byrjað.
Eru ivamál ber til at seta seg í samband við nevndina ella skriva eini boð á FB-síðuna hjá Havnar Badmintonfelag.


text:
Tøknifrøðingur til Tele
Vilt tú vera við til menna og viðlíkahalda farnetið hjá Føroya Tele? So er tað kanska tær, vit leita eftir til eitt avbjóðandi og spennandi starv á deildini Tele.
Farnetið hjá Føroya Tele byggir á nýggjastu og mest framkomnu tøknina innan fartelefonsamskifti. Starvsfólkini á Tele hava ábyrgdina at menna og viðlíkahalda farnetið, og deildin er høvuðsleikari í spennandi 5G-verkætlanini, sum fór av bakkastokki í summar.
Tele er partur av Tøkni, sum er samanlegging av KT og rakstri og er skipað í fýra toymum. Tú kemur sostatt at arbeiða í stórum, tøkniligum umhvørvi við nýggjastu tøknini og fleiri spennandi avbjóðingum.
Á deildini starvast frammanundan dugnalig starvsfólk, sum virða samstarv og hvønn annan, og vit ímynda okkum, at tú ert jalig/ur, dugir væl at samskifta og virðir tætt samstarv. Deildin hevur eisini við jøvnum millumbilum samband við stórar útlendskar tøknifyritøkur.
Sum tøknifrøðingur verður tú við til at samskipa og luttaka í verkætlanum innan tøkni- og produktmenning. Vit ímynda okkum, at tú dugir væl at arbeiða sjálvstøðugt, megnar at taka ábyrgd og at samstarva breitt til tess at finna røttu loysnirnar.
Tú verður partur dagliga rakstrinum á deildini. Hetta fevnir um rakstur og viðlíkahald av tænastum og tólbúnaði innan bæði farnet og nettalu (VoIP). Vit vænta tí eisini, at tú hevur royndir innan menning, umsiting og trygd av neti (beinarar/switch/Firewall), virtuellum skipanum (NFVI) og Linux VoIP.
Tað er fyrimunur, um tú ert verkfrøðingur, teldufrøðingur ella hevur líknandi útbúgving, ið er viðkomandi fyri starvið.
Freistin at søkja er mikudagin 27. oktober, og starvið verður sett skjótast gjørligt ella eftir nærri avtalu. Arbeiðsstaðurin er í høvuðssætinum í Hoyvík, og løn er sambært viðkomandi sáttmála.
Søk starvið her.
Nærri fæst at vita um starvið við at ringja ella skriva til Erland Jensen, deildarleiðara, á 243534 og erj@ft.fo. Eisini ber til at ringja til Starvsfólkadeildina á 243006.


text:
Tey sum seinnu árini hava roynt at funnið gomul úrslit, gomul tíðindi og gamlar myndir her á heimasíðuni, hava aloftast kunnað staðfest, at bara boðini “ERROR” og “NOT FOUND” ella okkurt tílíkt kemur fram á skermin.
Hetta kemst av, at tvær ferðir síðani heimasíðan av fyrstan tíð varð gjørd, er servarin sum vartar heimasíðuna skiftur út, og tað tilfarið, sum hevur ligið á fyrru servarunum er ikki flutt við.
Heimasíðan hjá FÍF æt upprunaliga – og eitur eisini enn – athletics.fo. Tað var Sølvi Reinert Hansen, sum longu um aldarskiftið gjørdi síðuna, sum sostatt var ein av teimum fyrstu av sínum slagi.
Sølvi Reinert Hansen hevur gjørt eitt megnar come-back sum triðji maður hjá Roysnið 3. Men aftan fyri leiktjøldini hevur hann gjørt eitt enn størri come-back. Sølvi, sum var fyrsti formaður í FÍF og sum sjálvur hevur gjørt heimasíðuna, er nú farin í holtur við at bjarga øllum tí gamla tilfarinum, sum liggur á gomlu servarunum.
Sølvi hevur nú verið og rótað inni á gomlum servarum, og bjargað nógvum av tí gamla tilfarinum, sum áður lá á síðuni. Tað er tí sera gleðiligt, at tit kæru heimasíðulesarar, aftur kunnu leita eftir gomlum úrslitum og gomlum tíðindum. Enn eru tó nógvar myndir eftir at bjarga. Men ætlanin er so, at allar tær mongu myndirnar, sum einaferð vóru at finna á heimasíðuni, aftur skulu koma til heiður og æru hjá okkara lesarum.
Vit ynskja Sølva bestu eydnu við arbeiðinum. Her er hann avmyndaður umborð á Athenu, cruise-skipinum, sum hýsti oyggjaleikaluttakarunum í Hetlandi í 2005. Hann er á veg á fund við IGA.


text:
Samandráttur:
Línuskip: Trý landa mánadagin, tvey av rygginum, mest toskur og svartkalvi, og eitt undan Føroyum við longu og brosmu. Seinni í vikuni kemur eitt, møguliga tvey, undan Íslandi. Tað er mest av toski og so longa, brosma og hýsa tey koma við. Eitt línuskip er nýliga byrjað at fiska við Ísland og kemur tí neyvan at landa í vikuni. Restin liggur við bryggju, men helst fara nøkur út í næstum.
Útróður: Streymurin verður góður, men veðri verður meira ivasamt, so tí vantað vit ikki nógvan útróðrafisk. Fiskaríið er framvegis smáligt.
Djúpvatnstrolarar: Tveir fiska upsa og ein ger royndir á djúpum vatni. Ein fiskar stinglaks og blálongu. Ein landar helst miðskeiðis í vikuni og hinir møguliga síðst í vikuni ella fyrst í aðru viku. Tveir frystitrolarir fiska svartkalva.
Partrolarar: Tey flestu pørini eru eystanfyri og fiska upsa. Fiskiskapurin er á einari leið. Møguliga landað nøkur miðskeiðis ella síðst í vikuni. Fýra pør liggja við bryggju, men helst fer okkurt út í næstum
Trolbátar: Tríggir eru úti og koma allir vantandi at landa mánadagin. Tey hava mest av toski og hýsu og so nakað av flatfiski og upsa. Møguliga fer onkur út um vikuskiftið.
Garnaskip: Tríggir fiska svartkalva. Allir landa síðst í vikuni. Ójavnur fiskiskapur.
Heinta alla metingina her


text:
Tilmelding til venjingarhølið í Hólmanum
Kostnaðurin fyri at brúka hølið er:
Borgarar í Eiðis kommunu: kr. 500,00 um árið fyri hvørt húski. (Bert ein lykil verður veittur til hvørt húski.)
Borgarar ið ikki eru búsitandi í Eiðis kommunu: kr. 2000 pr ½ ár og kr. 3000 pr ár.
Gjaldast skal áðrenn lykilin verður útflýggjaður.
Lyklarnir eru klárir at heinta 1-3 dagar eftir gjalding. Lyklarnir kunnu heintast á kommunuskrivstovuni ella við at venda sær til Oddur Ejdesgaard á tel. 740445.
Gjaldast skal á kto 6460-156.081.8 Viðmerkjast skal: “NAVN+Hólmin”
Tað ber eisini til at koma á skrivstovuna at gjalda, tikið verður ikki ímóti korti.
Best er at gera fasta flyting, tí lyklarnir verða strikaðir 1.januar á hvørjum ári, um ikki goldið verður rættstundis.
Til ber at skráseta seg niðanfyri:


text:
Tá Jugoslavia syndraðist í 1991, løgdu lýðveldini Serbia og Montenegro saman og stovnaðu nýtt samveldisríki, sum at Jugoslavia. Nýggja samveldisríkið hjálpti serbiska fólkinum í Kroatia og Bosnia at kríggjast; tað elvdi til, at mong lond settu revsitiltøk í verk ímóti Jugoslavia og steðgaðu øllum samhandli við nýggja samveldisríkið.
Knappliga tyeir triðingar av fólkinum í samveldisríkinum vóru serbar. Í landslutinum Vojvodina fyri norðan búgva mangir ungarar, og í Kosovo, syðsta landslutinum í Jugoslavia, eru 90% avfólkinum albanar. Tey flestu tala serbiskt, sum kann verða skrivað við tveimum bókstavaraðum; serbar nýta kyrilliska stavraðið, ið t.d. russar eisini nýta; men kroatar nýta latínska, sum vit eisini nýta.
Í 2003 skifti samveldisríkið navn frá Jugoslavia til Serbia og Montenegro, og eftir at fólkaatkvøða varð hildin í Montenegro í 2006 og úrslitið var, at Montenegro vildi loysa frá Serbia vórðu londini bæði sundurlisin.
Høvuðsstaðurin í Serbia, Beograd, er við Donau, sum rennur ígjøgnum fruktagóða akurlendið norðast í landinum.
Serbia var týdningarmesta ídnaðarlandið í gamla Jugoslavia, og har var nógvur maskin-, matvøru- og klædnaídnaður. Stórar kolalindir og vatnorkuverk við áirnar Donau og Drina og oljan í tí, ið nú er Slovenia, veittu ídnaðinum ravmagnsorku Annars hevur útlendska handilsbannið volt serbiska ídnaðinum stóran skaða.
Serbar gera smakkgóðan og fjølbroyttan mat. Raznjici, spritusteikt lambskjøt við piparfrukt, verður ofta etið aftur við einari skál av jogurti. Kjøtbollar við leyki og róma, nevnt cevapcici, og kálrullur fyltar við kjøti, leyki, ertrum og hvítleyki eru væl dámdir rættir.
Stórur partur av Vesturbalkan er fjallalendi. Orðið "balkan" merkir "fjøll". Fyrstir at nýta hetta orð um hesi lond vóru turkar, sum ráddu á øllum Balkannesi úr 15. øld til fyrst í 20. øld. Frá 1918 til 1991 vórðu øll londini á Vesturbalkan uppi í samveldisríkinum Jugoslavia, tó ikki Albania, sum varð verandi frælst, óheft ríki. Meðan sterki kommunistaovastin Tito ráddi, eydnaðist myndugleikunum at hava tamarhald á spenninginum ímillum øll fólkasløgini; men tá ið hann doyði, og kommunisman í Eysturevropa og Sovjetsamveldinum fall, kyknaði avgamla stríðið ímillum fólkasløgini upp aftur. Tað elvdi til, at Jugoslavia varð syndrað, og herviligt borgarakríggj brast á. Kríggið vardi í 4 ár frá 1991-95.
Alt síðan fornøld hava mong ymisk heimsríki havt hesi lond undir sær, og hvørt teirra hevur havt sína ávirkan á málið, klædnabúnan og átrúnaðin hjá fólki. Her í bosniska býnum Mostar daga kirkjuspírini á ortodoksu kirkjuni, á rómversk-katólsku kirkjuni og islamsk moskutorn upp ímóti luftini. Islam kom henda vegin við turkum, tá ið teir tóku hesi lond í 15. øld. Nú á døgum koma aðrar mentanir aftur at teimum, ið hava verið frammi, so hvørt ymsu tjóðirnar royna at endurskapa samleika sín.
Í mongu dølunum veksur nógvur leyvskógur og nálaskógur. Men bratta og grunna fjallalendið er frálíkt til landbúnað. Mesti landbúnaðurin er fram við áirnar, serliga við Donau. Har verður nógv grønmeti dyrkað, t.d. hvítkál, paprika og bønir; á víðu, grasgóðu fløtunum er nógv neytahald.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Beograd
Vídd: 88.361 km2
Fólkatal: 9.858.000
Alment mál: serbiskt
Átrúnaður: ortodoks kristin 86%, katolikkar 6%, protestantar 1%, islam 3% og aðrir 6%
Stýrirlag: tjóðveldi
Gjaldoyra: dinarur (RSD)


text:
Tomu dunnurnar eru ættaðar frá teimum villu, og enn eru nógvar meinlíkar villdunnu á liti, men á vøkstri nakað størri. Nú í tíðini síggjast dunnur, ið eru heilt ólíkar ættarfedrunum bæði á liti og stødd. Ikki er gott at vita, hvaðani Føroyingar av fyrstu tíð hava fingið dunnur, men eftir navninum dunna at ætla skuldi tað helst verið úr Skotlandi ella Suðuroyum (t. e. Hebridunum).
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.
Antarsløgini kennast frá gásunum av tí, at tey eru smærri á vøkstri og meira lágføtt. Á øllum teimum eru steggin og bøgan mestu tíðina á ári sera ólík á liti; men í klekingartíðini og eitt sindur longur út kunna tey vera so lík, at tey kennast ikki at.


text:
Harry hevur nú fingið ta døpru, hættisligu og eftir øllum at døma ógjørligu uppgávu at skula finna og beina fyri seinastu horcruxunum hjá Voldemort. Ongantíð áður hevur hann kent seg so einsmallan, ongantíð hevur lagnan kenst so tung. Men Harry noyðist onkursvegna at finna ta styrki inni í sær sjálvum, sum krevst at fullføra uppgávuna, honum er litin í hendi.
Hann má fara úr fjálgu Kaninholuni og óttaleysur, uttan at ivast, má hann ganga miskunnarleysu gøtuna, sum honum er ætlað at fara.
Í sjeyndu og seinastu bókini svarar J.K.Rowling hegnisliga teimum mongu spurningunum, ið so mong hava bíðað spent eftir.
Søgan um Harry Potter hevur hugtikið lesarar í milliónatali kring allan heim, síðan fyrsta bókin kom út í 1997.
Aftur


text:
Hvat er gransking?
Vit tosa nógv um gransking og granskingarúrslit. Granskingargrunnurin letur stuðul til granskingarverkætlanir og aðrar verkætlanir. Men hvat er gransking í grundini?
OECD hevur eina formliga skilmarking, sum lond halda seg til. OECD lýsir gransking og menningararbeiði (G&M) sum «virksemi við originalum burði, innt á skipaðan hátt til at økja grunnin av vitan og til at nýta hesa vitan til at finna nýtt brúk». Sí fullu skilmarkingina her.
Niðanfyri eru stuttar lýsingar av ymsum hugtøkum í granskingarheiminum. Í vinstra bredda er meira tilfar um sam evni.
Kunning um og nýtsla av granskingarúrslitum
Vit granska fyri at fáa nýggja vitan, sum skal brúkast til nógv ymisk endamál. Fyri at kunna brúka hesa vitanina, mugu granskararnir fortelja øðrum um síni úrslit og sína vitan. Hetta verður gjørt á nógvar ymiskar mátar.
Granskarar
Ein granskari er ein persónur, sum er ph.d.lesandi, hevur ph.d.prógv ella samsvarandi førleika. Tað eru ein ørgrynna av ymsum starvsheitum fyri granskarar. Á Fróðskaparsetrinum eru granskarar oftast settir í starv sum adjunktar, lektarar ella professarar. Á øðrum granskingarstovnum eru heitini vanliga granskari og seniorgranskari.
Vísindalig útgáva og kunning
Granskarar fortelja øðrum granskarum um síni úrslit við at skriva vísindaligar greinar, sum koma í altjóða tíðarrit. Summi tíðarrit eru kendari og fínari enn onnur at fáa sínar greinar í. Dømi um sera kend tíðarrit eru Nature og Science.
Vit hava eitt føroyskt vísindatíðarrit. Tað eitur Fróðskaparrit og kemur út eina ferð um árið.
Eisini skriva fleiri granskarar bøkur. Hesar eru bæði til aðrar granskarar og til almenningin, sum hevur áhuga í granskingarevninum. Flestu granskarar halda eisini fyrilestrar og hava framsýningar, “postarar”, á vísindaligum ráðstevnum.
Undirvísing
Øll hægri útbúgving er granskingargrundað og allarflestu lærararnir eru virknir granskarar. Flestu lærubøkur til hægri lestur eru skrivaðar av granskarum ella av fólki, sum miðla granskingarúrslit hjá granskarum. Á henda hátt fáa lesandi innlit í nýggjastu vitanina og úrslitini innan sítt fakøki.
Fyrilestrar og framløgur
Granskarar halda ofta almennar fyrilestrar um sína gransking. Hetta er bæði á stovnunum og úti til ymisk tiltøk, t.d. til fundir hjá feløgum. Fróðskaparsetrið skipaði í nógv ár fyri almennum fyrilestrum í Havn. Í 2005/6 varð tiltakið víðkað til alt landið og kallaðist tá Setrið á Ferð. Í 2007/2008 vóru fyrilestrar hildnir í sjónvarpinum undir heitinum Speki. Hesir fyrilestrarnir eru allir tøkir á www.snar.fo/speki
Granskingarráðið hevur síðani 2008 skipað fyri tiltakinum Vísindavøka. Hetta er partur av tiltakinum European Researchers' Night. Les meira um Vísindavøkuna her.
Kunning í miðlunum
Sagt verður eisini frá um granskingarúrslit í miðlunum. Ofta eru greinar í bløðunum og innsløg í Degi og Viku ella í útvarpssendingum. Morgunsendingin hevur javnan samrøður við granskarar og sendingin Vitan hevur fokus á, hvat føroyskir granskarar fáast við. Fróðskaparfelagið og granskingastovnarnir hava í nógv ár samstarvað um at geva út blaðið Frøði, sum er almentvísindaligt tíðarrit. Til ber at lesa Frøði her
Vinnulig og samfelagslig endamál
Flestu av granskingarúrslitunum eru við til so ella so at geva okkum góð amboð og loysnir. Hetta kann vera til at menna og skipa samfelagið betri á øllum økjum,t.d. heilsu-, almanna-, fíggjar-, fiskivinnu-, vinnu-, mentanar- og umhvørvisøkinum. Tað kann eisini vera til at skapa nýggjar vinnuvegir ella optimera verandi vinnur m.a. fyri at betri og bíligari framleiðslu og fáa størri úrtøku úr vinnuliga virkseminum.


text:
Leygardagin heldur judoítrótturin í Føroyum 100 ára føðingardag.
‘1. Mars vóru liðin 40 ár, síðani Havnar Judofelag varð sett á stovn sum fyrsta judofelag í Føroyum. 10 ár seinni, ella 31. Mars 1981 varð Sunda Judofelag sett á stovn, og 28. Februar 1981 varð Judosamband Føroya stovnað. Hesi bæði seinnu hava sostatt 30 ára stovningar dag í ár, og samanlagt verður tað tí til 100 ára hald.
Umframt tey í dag virknu judofeløgini í Havn og í Sundalagnum, so varð judofelag stovnað í Klaksvík í 1970-unum, men hetta felagið gavst seinast í 90-unum, eftir at serliga fráflyting av teimum leiðandi persónunum í felagnum gjørdi tilveruna hjá hesum felag heldur trupla.
Í 1981 vóru eisini judofeløg stovnað vesturi í Vágum og suðuri í Vági, men hesi bæði vóru bert virkin í fá ár. Seinni var eisini felag stovnað í Kollafirði, men heldur ikki tað yvirlivdi.
Gongdin hjá judoítrótti í Føroyum hevur verið skiftandi. Judo hevur verið fyri einari spakuligari framgongd frá stovnan og heilt fram til fyrst í 90-unum, tá tann ógvusliga fráflytingin úr Føroyum eisini setti síni spor her, tí fleiri av virknu judofólkunum fluttu av landinum.
Judo var partur av Oyggjaleikunum frá 1989 fram til og við leikirnar í Gibraltar í 1995. Tá tað har varð kunngjørt, at judo ikki fór at vera partur av leikunum á Jersey í 1997, var hetta eitt stórt skot fyri bógvin á judoítróttinum, sum merkti stóra frágongd av teimum vaksnu íðkandi.
Millum børn og ung hevur judo altíð verið ein væl umtókt ítróttagrein, og seinnu árini hevur aftur verið framgongd millum tey vaksnu. At judo so aftur kom inn í Oyggjaleikirnar í 2007 og 2009 hevur havt stóra positiva ávirkan, og tí er tað sera hugstoytt, at judo ikki verður á leikunum nú í summar.
Men Judosambandið arbeiðir framhaldandi við at menna ítróttargreinina og skapa henni nýggjar avbjóðingar í staðin fyri Oyggjaleikirnar. Tekniskt hevur ítrótturin verið fyri stórari menning, og fyri góðum ári síðani tóku fyrstu judoíðkararnir svarta belti í Føroyum. Tey, ið áður hava tikið svart belti, hava gjørt tað uttanlands.
Eisini verður arbeitt við at stovna nýggj judofeløg, so man fær breitt ítróttin enn meira kring landið. At áhugin er til staðar síggja vit við at fleiri av limunum ferðast langt fyri at venja á Oyrarbakka og í Havn.
Í samband við føðingardagnin hjá Judosambandinum, Havnar- og Sunda Judofelag verður almenn móttøka í ÍSF-húsinum leygardagin frá kl. 18 til 20, har øll eru hjartaliga vælkomin!


text:
B.S.Sc. í politikki og umsiting
- Lestrartíð 3 ár
- Deild Søgu- og samfelagsdeildin (SSD)
- Tal á Lesandi Uml. 20
- ECTS 180
- Lestrargjald (Fulltíðarlestur) Ókeypis fyri borgarar í danska ríkinum o.ø. Norðurlondum
- Lestrargjald (Stakgreinir) 200 DKK/ECTS
Endamál
Endamálið við útbúgvingini er at geva teim lesandi fjølbroytta vitan og innlit í politisk og umsitingarlig viðurskifti við serligum denti á tær avbjóðingar, sum smátjóðir møta í einum støðugt meira altjóðagjørdum heimi.
Politikkur og umsiting er fyri tey, sum hava áhuga í, hvussu politikkur verður skaptur, reguleraður og broyttur.
Bygnaður
Skipan av útbúgvingini
Bachelorútbúgvingin í søgu tekur trý ár. Nøkur skeið eru kravd, og nøkur ber til at velja eftir egnum áhuga.
Tey bæði fyrstu árini eru støðisár, har lærugreinirnar í ávísan mun eru tær somu sum í hinum bachelorútbúgvingunum á Søgu- og samfelagsdeildini 'Søga' og 'Sosialvísindum og samfelagsplanlegging'.
Útbúgvingin endar við eini B.S.Sc.-ritgerð.
Innihald
Útbúgvingarnar á Søgu- og samfelagsdeildini á Setrinum eru tvørvísindaligar, ið merkir, at tað verður tikið støði í praktiskum søgu- og samfelagsligum viðurskiftum við stórum denti á spurdómsstýrda læring.
Tey lesandi ganga til nógvar fyrilestrar, men harafturat læra tey eisini sjálvstøðugt arbeiðslag, samstarv og kritiska støðutakan - ikki minst gjøgnum verkætlanararbeiði.
Undirvíst verður m.a:
- um samfelagsvísindalig ástøði og háttaløg
- um tvørvísindi og verkætlanararbeiði
- um føroyskan og altjóða politikk
- um stýrisskipanir, demokrati og vald
- um hvussu almennur politikkur verður umsitin og reguleraður
Upptøkutreytir
Treyt fyri upptøku er bókligt (t.e. gymnasialt) miðnámsskúlaprógv.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.
Framtíðarmøguleikar
Við útbúgving í politikki og umsiting ert tú væl ílatin til arbeiðsmarknaðin, tú kanst millum annað starvast innan: politikk, almenna umsiting, ella á privatum fyritøkum.
Framhaldandi útbúgving
B.S.Sc. útbúgvingin í politikki og umsiting gevur grundarlag fyri framhaldandi lestri á masterstigi, ið m.a. gevur førleikar til hægri undirvísingar- ella granskingarstørv.
Nærri kunning
Nærri kunning við at venda tær til lestrarvegleiðingina: SSD-studvegl@setur.fo, ella til Jens Christian Svabo Justinussen, útbúgvingarleiðara, jensj@setur.fo


text:
Vegna korona-smittuna, sum herjar í løtuni, vil SMS gera sítt fyri at steðga smittuni og fylgja tilmælunum hjá myndugleikunum. Tískil verður SMS stongt fram til 31. mars. Tó hevur Miklagarður opið sum vanligt.
Mánadag – hósdag: kl. 09.00-18.00
Fríggjadag: kl. 09.00-19.00
Leygardag: kl. 09.00-18.00
Tað verður gjørt væl reint og sóttreinsað, og heitt verður á øll viðskiftafólk um at hava gott handreinføri. Best er at gjalda við gjaldskorti, Apple Pay ella líknandi, um gjørligt.
Lat okkum standa saman um at halda frástøðu. Merkingar um frástøðu eru gjørd á gólvið við kassarnar.


text:
Kristian Dansson Kjelnæs, 15 ár, ummælir
Ein rusjibani av kenslum
Einki Samband er ein stutt skaldsøga eftir Arnar Már Arngrímsson. Hon er ein vælskrivað lýsing av lívinum, og kenslunum hjá tí modernaða tannáringinum. Við litføgrum og ráum orðum ávísir hon serstakar kenslur; einsemi, øði, sjálvsiva og mangt annað, ið kann bylgjast inni í okkum ungu í dag. Søgan gongur fyri seg í Íslandi, har ið drongurin Sølvi, altso høvuðspersónurin, verður sendur út á bygd, har ið hann skal liva í hálvfems dagar uttan netsamband og telefon. Tit kunnu bara ímynda tykkum, hvat fyri ein lortastøða tað hevði verið. Uttan at avdúka ov nógv av søgugongdini kann eg lova tykkum, at tað er ein rusjibani av kenslum við einum enda, ið liggur í huganum langt aftaná, man er liðugur við søguna.
Persónliga haldi eg, at rithøvundurin rakar málbólkin sera væl, tí eg rokni við, at málbólkurin er ein sum eg, altso, ein tannáringadrongur, ið nýtir ov nógva tíð á internetinum. Tað er rættiliga lætt at kenna seg sjálvan aftur í søguni, serliga í innaru tankagongdini hjá Sølva og í mátanum hann tosar uppá. Alt í alt viðmæli eg bókina til dreingir í mínum aldri, umframt øll ið hava áhuga í at fáa betri innlit í hugsanirnar hjá nútíðartannáringum, kanska serliga dreingjum.


text:
##med2##
Springaradrápið á Skálafjørðinum fór langt út um mark hjá okkara viðskiftafólkum og tí merkja vit, at vit eru rættiliga hótt. Tað sigur Regin Jacobsen, stóri á Bakkafrost í tíðindunum á FM1. Hann sigur, at í kjalarvørrinum á springaradrápinum hevur Bakkafrost fyri nógvar reaktiónir frá viðskiftafólki víða um í heiminum.
Hann sigur, at tað, sum er øðrvísi nú, er at nú eru tað viðskiftafólkini sjálvi, sum gera vart við seg. Áður hava tað verið umhvørvisfelagsskapir, sum hava heitt á viðskiftafólk um at gevast at keypa okkara laks, men nú eru tað viðskiftafólkini sjálvi, sum klaga til okkara – og sum hálvavegna hótta við at gevast at keypa frá okkum.
Og Regin Jacobsen sigur, at talan er viðskiftafólk, sum keypa heilt nógv og sum sostatt hava alstóran týdning fyri Bakkafrost.
– Hetta er er nakað spildurnýtt. Talan er um viðskiftafólk í USA, í Evropa og í Fjareystri, so okkara støða er ógvuliga hótt, sigur stjórin á Bakkafrost.
Higartil hevur tað verið nóg mikið til at sissa tey, at vit hava boðað teimum frá, at vit hava einki sum helst við grindadráp at gera. Men springaradrápið á Skálaførðinum var so ógvusligt, at tað er ikki nóg mikið longur, og tí hevur Bakkafrost beinleiðis fordømt tað alment.
Hann sigur, at atgongdin til marknaðin er ikki ókeypis og springaradrápið er í hvussu so við til at hála okkum tann skeiva vegin
– Nú mugu vit taka støðu til, um vit vilja halda fram at drepa springara, sum metta nakrar fáar munnar, ella um vit vilja hava atgongd til altjóða marknaðin og metta fleiri milliónir munnar, sigur Regin Jacobsen.
Hann sigur, at tað er ringt at meta um, hvussu stórar avleiðingarnar av springaradrápinum vera, men vit hava merkt, at tað var langt uttan fyri mark fyri, hvat umheimurin vil góðtaka. Tað er eingin ivi um tað. Hetta talar til kenslurnar á fólki og tískil kann hetta verða heilt álvarsamt fyri okkara útflutning. Vit kunnu sjálvandi byrgja okkum inni, men tað rakar okkara útflutning, men eg kann ikki ímynda mær, at tað er tað, vit vilja, sigur hann.
Trýst annars á pílin undir myndini og hoyr Regin Jacobsen greiða frá sínari áskoðan á springaradrápið.


text:
Útbúgvingarlongd: 3 ár og 9 mðr
Skúlagongd: Danmark
Eftir lokna útbúgving: Sveinabræv
Ein málari viðger og málar múr-, træ- og metalflatur.
Sum málari arbeiðir tú ofta á byggiplássum, eisini í privathúsum, innan- og uttandura. Á skúlanum lærir tú at blanda litir og tú málar við ymiskum sløgum av máling.
Til tíðir arbeiðir tú saman við øðrum málarum ella øðrum handverkarum. Tað hevur tí týdning at halda tíðir, sum eru avtalaðar við kundan.
Ein týdningarmikil partur av arbeiðinum er at ráðgeva kundum.
Í lærutíðini verður skift millum verkliga læru á góðkendum læruplássi og skúlagongd, sum fyri hesa útbúgvingina fer fram á donskum skúla. Í yvirlitinum niðanfyri sæst, hvørjum donskum skúlum føroyskir lærlingar hava gingið á seinastu árini. Til ber at kanna, um aðrir danskir skúlar bjóða hesa útbúgvingina við at fara inn undir www.ug.dk og leita eftir útbúgvingini.
1. skeið
20 vikur
2. skeið
20 vikur
3. skeið
10 vikur
Sveinaroynd
5 vikur
Yrkisútbúgvingar er skiftisútbúgvingar, har tú skiftir ímillum at vera í læru/arbeiða á einum arbeiðsplássi og at ganga í skúla.
Yrkisútbúgvingar fáast við at lærusáttmáli verður gjørdur ímillum ein arbeiðsgevara í yrkinum og ein, sum ynskir at gerast lærlingur.
Ymisk viðurskiftir eru, sum partarnir eiga at kunna seg um, áðrenn lærusáttmáli verður undirskrivaður.
Niðanfyri er stutt kunning um ymisk viðurskiftir ísv. at lærusáttmáli verður undirskrivaður og ynskir tú meiri vitan, ber til at lesa aðrastaðni á heimasíðuni ella at lesa námsskipanina, sum er viðfest niðast.
Tað eru tvær inngongdir til útbúgvingina. Tú kanst antin:
Til ber at taka 1. og 2. skúlaskeið (grundforløb 1 og 2) uttan sáttmála, men eftir tað slepst ikki víðari í útbúgvingini uttan at gera sáttmála við arbeiðsgevara, um tú ynskir at læra í Føroyum. Hevur tú tikið skúlagongdina, áðrenn tú gert sáttmála við lærumeistara, verður samlaða sáttmálatíðin stytt við 40 vikunum fyri 1. og 2. skúlaskeið.
Inngongd við sáttmála:
Ynskir tú at gera sáttmála beinan vegin, heitir tú á arbeiðsgevara í yrkinum, um at gera sáttmála tykkara millum. Tá bindur tú teg til setanina/arbeiðsgevaran til útbúgvingin er liðug eftir treytunum í sáttmálanum, sum td. at tú arbeiðir 8-16 hvønn dag og annars livir upp til skildurnar í sáttmálanum.
Arbeiðsgevarin hinvegin, bindur seg til at læra teg alt tað fakliga, ið er kravt, so at tú hevur nomið tær førleikamálini, sum eru lýst í útbúgvingarkunngerðini og verður før/ur fyri at standa útbúgvingina og sveinaroyndina áðrenn lærutíðin er av.
Gerst tú sáttmála við lærumeistara beinan vegin, byrjar tú oftast í læru, til skúlin, har tú skalt taka skúlagongdina, kallar teg inn á eitt skúlaskeið.
Inngongd uttan sáttmála:
Til ber at fara undir eina yrkisútbúgving beinleiðis eftir 9. flokk. Av tí at skúlagongdin til útbúgvingina er í Danmark, kanst tú kunna teg meira um útbúgvingina á www.ug.dk.
Ert tú longu knýtt/ur at einum føroyskum skúla, kanst tú seta teg í samband við ein vegleiðara á skúlanum.
Ert tú ikki knýttur at einum skúla, kanst tú seta teg í samband við Vegleiðingarstovuna, www.vegleiðingarstovan.fo.
Skúlagongdin, ið hoyrir til útbúgvingina er í Danmark. Tað merkir, at alt lógarverkið, ið lýsir, hvat útbúgvingin inniheldur, er gjørd av donskum myndugleikum.
Hevur tú hug at lesa meira um útbúgvingina, ber til at leita sær meira vitan við at vitja www.ug.dk og leita eftir "Bygningsmaler" ella við at trýsta á leinkjuna ovarliga til høgru.
Ymisk viðurskiftir eru, sum partarnir eiga at gera sær greitt, áðrenn sáttmálin verður undirskrivaður.
Lærlingurin eigur at vita, hvat hann skal læra ígjøgnum lærutíðina, hvussu long lærutíðin er, hvar skúlagongdin er, hvønn sáttmála/fakfelag yrkið hoyrir til, hvør lønin er og um sáttmálin inniheldur rætt til løn undir sjúku ella um lærlingurin skal søkja um sjúkradagpening undir sjúku.
Lærumeistarin skal hava læruplássgóðkenning áðrenn hann kann taka lærling. Harafturat eigur lærumeistarin at kunna seg um lærumálini og tryggja sær, at fyritøkan fær lært lærlingin tað, sum er kravt. Lærumeistarin skal eisini tryggja sær, at faklært fólk er til at taka sær av lærlinginum.
Áðrenn tú skrivar undir sáttmála, er umráðandi at hava í huga, at tú:
Megnar at arbeiða uppi í hæddum
Ert tilreiðar at arbeiða bæði innan- og uttandura
Hevur vanliga litsjón og eyga fyri litum, skapan og sniðgeving
Leggur dent á góðsku og smálutir
Ert kropsliga væl fyri
Dugir at samstarva við onnur
Ert tænastusinnaður og tosar væl við kundar
Lærusáttmálin partarnir undirskriva sína millum, er galdandi til lærlingurin hevur staðið sveinaroyndina og fyri at ógilda sáttmálan krevst, at báðir partar skriva undir. Tó er ein royndartíð á 6 mánaðar ásett, har báðir partar kunnu siga sáttmálan upp, eisini hóast teir ikki eru samdir um avgerðina.
Royndartíðin á 6 mánaðir er einans galdandi fyri tíðina á arbeiðsplássinum. Tað merkir, at er skúlagongd partur av teimum fyrstu 6 mánaðunum, verður hendan tíðin løgd afturat royndartíðini á 6 mánaðir.
Hetta er ásett fyri at geva pørtunum umhugsunartíð. Eftir at lærlingurin hevur verið á læruplássinum í 6 mánaðir, hevur hvørgin parturin møguleika fyri at siga sáttmálan upp, uttan so at sáttmálin verður álvarsliga misrøktur av øðrum partinum. Tó hava partarnir møguleika fyri at siga sáttmálan upp, um teir eru samdir um avgerðina og báðir undirskriva uppsøgnina.
Skal sáttmálin sigast upp, verður hetta gjørt við at útfylla oyðublaðið "Umsókn um broyting í lærusáttmála" og senda Yrkisdeplinum.
Tað er umráðandi, at lærusáttmálin verður sendur Yrkisdeplinum beint sum hann er undirskrivaður, tí læran kann í fyrsta lagi byrja frá tí degi, Yrkisdepilin hevur móttikið sáttmálan. Hetta er einans galdandi, um sáttmálin er rætt útfyltur frá byrjan og allir neyðugir upplýsingar fylgja við sáttmálanum.
Er sáttmálin ikki rætt útfyltur ella mangla upplýsingar ella skjalprógv, ið hoyra til sáttmálan, er sáttmálin ikki endaliga góðkendur, fyrr enn Yrkisdepilin hevur móttikið øll skjalprógv. Heitir Yrkisdepilin á partarnar um at broyta ella rætta í sáttmálanum, ella at senda nýggj skjalprógv, skal hetta gerast beinan vegin. Verður hetta ikki gjørt beinan vegin kann tað hava við sær, at sáttmálin ikki verður roknaður sum góðkendur, fyrr enn frá tí løtu, at Yrkisdepilin hevur móttikið manglandi upplýsingarnar.
Tá sáttmálin er góðkendur, verður hann sendur lærlingi og lærumeistara aftur. Er talan um lærling undir 18 ár, verður sáttmálin eisini sendur verjanum.
Lærutíðin er ymisk fyri hvørja útbúgving og avhongur av, um tú hevur aðra útbúgving, ið hevur partvíst samanfallandi lærdóm við útbúgvingina tú fert undir. Handverksútbúgvingarnar eru tær flestu so mikið sermerktar, at lærutíðin ikki broytist nógv, uttan so at tú hevur tikið skúlaskeiðini til útbúgvingina, áðrenn læran byrjar ella hevur arbeitt nógv ár innanfyri yrkið, sum tú fert í læru í. Eitt nú verður lærutíðin ikki stytt, hóast tú hevur eina miðnámsútbúgving, men tú sleppur undan at taka somu skúlafakini umaftur, um tú hevur tey frammanundan.
Hevur tú arbeitt innan yrkið í nógv ár við viðkomandi uppgávum, kann søkjast um stytting í lærusáttmálanum. Fyri at fáa játtað stytting, skal skjalprógv fylgja við, har lýst verður:
Lærutíðin, ið er ásett í sáttmálanum, fevnir um læruna á arbeiðsplássinum, skúlagongd og feriu.
Í ávísum førum ber til at leingja sáttmálan. Les meira um hetta á síðunum "Til lærlingar" ella "Til lærupláss".
Av tí at skúlagongdin er í Danmark, er hon lýst í donskum lógarverki. Fyri neyvari upplýsningar sí www.ug.dk og leita eftir "Bygningsmaler" ella sí leinkju í høgra bredda.
Nær skúlaskeiðini liggja heilt neyvt fæst at vita, tá tú ert tilmeldað/ur danska skúlan.
Royn amboðið her, som kann geva tær eina ábending um, hvussu nógva stytting tú kann rokna við, um tú tekur eina yrkisútbúgving.
Gevið gætur: Hetta er vegleiðandi fyri danskar útbúgvingar, og í summum førum er hetta ikki styttingin ikki galdandi fyri føroyskar útbúgvingar. Hetta gevur tó eina góða ábending.
Allir danskir yrkisskúlar hava eitt skúlaheim, har føroyskir lærlingar kunnu búgva, tá teir fara til Danmarkar í skúla.
Í tilmeldingarblaðnum til danskan yrkisskúla, kann læruplássið søkja um pláss á skúlaheimi.
Lærlingar fáa fasta løn ígjøgnum lærutíðina, bæði tá teir eru til arbeiðis og tá teir eru í skúla. Lærlingar eru fevndir av sáttmála ímillum arbeiðsgevarar og fakfeløg, sum eru partar á arbeiðsmarknaðinum. Minstalønin, sum lærlingur kann lønast eftir, er ásett í sáttmálanum ella lønartalvuni, sum hoyrir til sáttmálan.
Lærumeistarin fær endurrindað part av lønini, sum lærlingurin fær, tá hann er í skúla, við at søkja Yrkisdepilin um endurgjald.
Partarnir hava altíð møguleika at áseta hægri løn. Tá skal hetta eyðmerkjast í sáttmálanum. Endurgjaldið, ið lærumeistarin kann søkja Yrkisdepilin um at fáa endurrindað ígjøgnum lærutíðina, verður roknað av lærlingalønini og ikki av faktisku lønini, ið arbeiðsgevari rindar.
Nýggjastu sáttmálin og lønartalvan eru altíð at finna á heimasíðuni hjá Vinnuhúsinum: www.industry.fo.
Ert tú í læru hjá eitt nú Landsverk ella øðrum almennum stovni, ert tú lønt/ur eftir sáttmála ímillum handverkarafeløgini og Fíggjarmálaráðið. Lønartalvan er at finna á heimasíðuni hjá Fíggjarmálaráðnum undir Lønardeildini: www.fmr.fo.
Tá ið tú ert liðug/ur við útbúgvingina kanst tú arbeiða í yrkinum, stovna egna fyritøku ella fara undir framhaldslesnað. Heldur tú fram, kann verða neyðugt at taka ávís fak á miðnámsstigi, áðrenn tú kanst lesa víðari.
Ynskir tú at vita meira neyvt, hvørji krøvini til víðari lestur eru, kanst tú seta teg í samband við Vegleiðingarstovuna, www.vegleiðingarstovan.fo, ein av vegleiðarunum á miðnámsskúlunum ella skúlan tú umhugsar at søkja inn á, fyri at fáa neyvt svar.
Her er listi yvir lærupláss, sum í løtuni hava – ella hava havt - lærlingar í læru innan yrkið. Virkir og stovnar, sum ynskja at taka lærlingar í læru, skulu søkja um at fáa eina læruplássgóðkenning innan tey yrki, sum læruplássið kann bjóða.


text:
Verið hjartaliga vælkomin til Samfelagsstevnuna 2019.
Byrjað verður í Ebenezer og fríggjakvøldið verður farið niðan í Høllini á Hálsi.
Á skránni eru møti, sangur, kórframførslur, barnamøti, familjumøti, kafé, Logos Bókasøla hevur stórt bókaborð og NTM, OM og Zarepta hava básar.
Vegna samfelagsstevnuna verður tí onki møti í Mizpa hóskvøldið 7. og sunnudagin 10. november,
tó hevur Mizpa opið til breyðbróting kl. 10.30
Sunnudagsskúlin í Mizpa verður í Høllini á Hálsi kl. 12.00
Mikukvøldid kl. 20.00 Bønarmøti
Hósdagin kl. 10.00 og kl.16.00 Møti
Hóskvøldid kl.20.00 Møti. Svein í Prestgarði, Elsa í Skorini og John Færø tala
Fríggjadagin kl.10.00 og kl.16.00 Møti
Fríggjakvølðið kl. 20.00 Høgni Johannesen og Svenning av lofti tala
Fríggjakvølðið kl. 22.30 Ungdómsmøti - Opið Hús. Jógvan Martin Davidsen talar
Leygardagin kl. 14-16 Kafé fyri øll. Góður drekkamunnur, hoppiborgir og onnur spøl, básar hjá NTM, OM, Zarepta og stórt bókaborð hjá Logos Bókasøluni.
Leygardagin kl. 16.00 Møti fyri øll. Klæmint Eliasen talar, ein leikur verður framførdur, Betesdakórið luttekur og nógvur góður felagssangur.
Leygarkvølðið kl. 20.00 Møti. Símun Absalonsen talar. Betesdakórið luttekur.
Leygarkvølðið kl. 22.30 Ungdómsmøti - Opið hús. Gunnar Nielsen talar.
Sunnudagin kl. 11.00 Breyðbróting í Ebenezer.
Sunnudagin kl. 12.00 Stórt barnamøti.
Sunnudagin kl. 16.00 Møti. Borðreitt verður vid nátturða aftaná.
Sunnudagin kl. 19.00 Møti.


text:
Skrivligur fyrispurningur eftir § 52a í Tingskipanini
Spyrjari: Rósa Samuelsen, løgtingsmaður
Svarari: Kaj Leo Holm Johannesen, landsstýrismaður í heilsumálum
Evni: Bíðilistar í Sjúkrahúsverkinum
Spurningar:
1. Hvussu langir eru bíðilistarnir fyri ymsar sjúkukanningar/útgreiningar og sjúkuviðgerðir í Sjúkrahúsverkinum skift á likamligar og psykiatriskar sjúkur?
2. Hvat er frágreiðingin ella orsøkirnar til bíðilistarnar í Sjúkrahúsverkinum - vantandi játtan og/ella vantandi starvsfólk o.a.?
3. Hvørjar avleiðingar hevur tað fyri sjúklingarnar at teir ikki sleppa framat viðgerð?
4. Hvørji stig ætlar landsstýrismaðurin at taka fyri at stytta um bíðilistarnar í Sjúkrahúsverkinum?
Viðmerkingar:
Sjúkrahúsverkið hevur havt trupulleikar við at skráseta og framleiða rapportir við bíðilistum skift á ymiskar sjúkur, kanningar/útgreiningar, sjúkraviðgerðir o.a.
Nú vit skriva 2021 er tað eitt minstakrav at gera skrásetingar um kjarnuvirksemi á einum stovni sum Sjúkrahúsverkinum, og at kunna fylgja við tørvinum á sjúkuviðgerð, eitt nú við bíðilistum. Væl vitandi um, at landsstýrismaðurin hevur tað sum sína høgu raðfesting.
At framleiða rapportir við bíðilistum er ikki í sjálvum sær eitt endamál, men hesar kunnu vera hentar, tá man skal leggja til rættis og raðfesta sjúkuviðgerðirnar. Hetta á ein slíkan hátt, at bíðilistarnir gerast so stuttir sum gjørligt, soleiðis at fólk sleppa framat viðgerð skjótast til ber fyri at kunna verða virkin aftur í samfelagnum. Ikki minst eru rapportir við bíðilistum eitt krav og fortreyt fyri at kunna samskipa sjúkuviðgerðir millum tey trý sjúkrahúsini.
Sjálvt um Heilsuverkið er uppraðfest við hægri játtanum seinastu 2 árini, so sær tað út til, at tað enn eru langir bíðilistar í Sjúkrahúsverkinum.
Tað kann hava stórar, óhepnar avleiðingar fyri tey, sum eru rakt av sjúku og noyðast at bíða sera leingi fyri at sleppa framat hjálp og viðgerð. Eisini fyri vinnu og almannaverk kann tað hava fíggjarligan kostnað. Tí verður hesin fyrispurningur settur.
Á Løgtingi, 11. oktober 2021
Rósa Samuelsen
Um tú veitst okkurt, sum VP ikki veit - skriva so til vp@vp.fo


text:
HVAT ER SCLEROSA?
Nógvir spurningar kunnu vera, tá ið ein fær staðfest Sclerosu. Trýst á knappin fyri at lesa meira um Sclerosu.
NÝGGJ/UR VIÐ SCLEROSU
Tá ein fær staðfest Sclerosu, kunnu tá nógvir spurningar vera.
TÆNASTUR
Allir limir hjá Sclerosufelagnum hava atgongd til sosialrágeva og sálarfrøðing. Við at vera limur í Sclerosufelagnum, ert tú eisini við til stuðla granskingini innan heilivág ímótur Sclerosu.
GERST LIMUR…
Gerst limur í Sclerosufelagnum og hjálp til at stegða MS. Sum limur hevur tú møguleika at fáa Sosialráðgeva, sálarfrøðing vm. Limaskapurin er umvegis Scleroseforeningen.
STUÐLA FELAGNUM
Alt nevndar arbeiði hjá Sclerosufelagnum er sjálvboði, og er eitt av høvuðsendamálinum at savna pening inn til gransking.


text:
Steðgi harðskapi ímóti kvinnum
Tann 25. novembur kl. 19.00 skipa Amnesty International Føroya Deild, Kvinnuhúsið, Barnabati, Javnstøðunevndin og Kvinnusamskipan Føroya fyri almennum tiltaki í Athøll í Norðurlandahúsinum. Tiltaki er ókeypis.
SKRÁIN:
- Kvinnuhúsið og Barnabati fara at fortelja um veruleikar í Føroyum
- Kristín Ástgeirsdóttir, stjóri á íslendsku Jafnréttisstofa, kemur at fortelja um hvussu heildarætlan at fyribyrgja og steðga harðskapi móti kvinnum er íverksett í Íslandi
- Tankavekjandi innslag
- Pallborðsfundur við floksformonnunum í føroysku flokkunum.
KVINNUHÚSIÐ VÍSIR Á:
at hvønn dag í árinum ringja kvinnur í Føroyum at spyrja um ráð og hjálp!
at 120 ymsar kvinnur ringdu inn í 2009!
at fleiri enn 100 av uppringingunum í 2009 snúðu um harðskap!
at kvinnurnar, ið ringdu inn í 2009, høvdu íalt 211 børn!
BARNABATI VÍSIR Á:
- at tá talan er um harðskap móti kvinnum, er talan í flestu førum eisini um harðskap móti børnum. Tí er tað sjálvsagt ein samfelagstrupulleiki!
- at Barnabati kemur javnan í samband við børn og ung, ið eru ella hava verið fyri harðskapi heima!
- at eitt barn, ið afturvendandi er fyri harðskapi og/ella eru vitni til harðskap móti ágangi!
- at eitt barn, ið er fyri harðskapi, fer sum vaksin væntandi at fáa stórar trupulleikar í parlagi, sum foreldur og við lívinum sum heild!


text:
Bráðfeingishjálp
Her sært tú, hvagar tú kanst venda tær, hevur tú bráðfeingis tørv á hjálp:
Neyðarkall tel. 112
Politistøðin tel. 35 14 48
Læknavaktin tel. 1870
Hevur eitt barn ella ungt fólk undir 18 ár tørv á bráðfeingishjálp, skalt tú í vanligari arbeiðstíð venda tær til Barnaverndartænastuna á tel. 30 20 60.
Uttan fyri vanliga upplatingartíð og í vikuskiftum skalt tú ringja til vakttelefonina hjá Barnaverndartænastuni á tel. 21 60 12.
Les meira um Barnaverndartænastuna her:
Tørvar tær bráðfeingisviðgerð hjá tannlækna uttan fyri vanliga arbeiðstíð, kanst tú ringja til tel. 30 25 25. Her fært tú nærri boð um, hvussu tú skalt handfara støðuna.
Ert tú yvir 18 ár, og tørvar tær bráðfeingisviðgerð hjá tannlækna uttan fyri vanliga arbeiðstíð, kanst tú ringja á tel. 31 45 44.
Snartænastan er ein bráðfeingis telefontænasta, ið tú kanst venda tær til sum borgari í Tórshavnar kommunu, um bráðfeingis trupulleikar stinga seg upp.
Dømi um bráðfeingis trupulleikar, tú kanst venda tær til Snartænastuna við:
- Rottangatøming
- Oljudálking
- Ólag á ferðslu ella gøtuljósi
- Fráboðan um vespubýli
- Fráboðan um rottu
Tórshavnar Sløkkilið umsitur og rekur Snartænastuna. Telefontænastan svarar hvønn dag alt samdøgrið.
Snartænastan svarar soleiðis:
- Tel. 30 20 10 kl. 8 – 16
- Tel. 31 81 80 eftir kl. 16


text:
Birna í Hjøllum Hentze útgivið grein um DAT og musikkterapi
Greinin, “Musikterapi og dialektisk adfærdsterapi – hvordan kan de komplementere og inspirere hinanden?”, varð prentað í yrkisritinum, Tidsskriftet Dansk Musikterapi. Dansk Musikterapiforening gevur yrkisritið út tvær ferðir árliga.
Birna í Hjøllum Hentze hevur verði sálarviðgeri í ungdómsviðgerðini hjá Blákrossheiminum, DAT ung, síðan 2018. Umframt at verða útbúgvin sum musikkterapeutur á lærda háskúlanum í Aalborg, hevur hon útbúgving í Dialektiskari atferðarterapi.
Birna greiðir soleiðis frá um greinina:
“Eg havi havt áhuga fyri muninum á musikkterapi og kognitivari terapi og hvussu tað kann kombinerast síðani eg var í starvslæru í samband við útbúgvingina. Og sjálvandi hvussu teir ymisku terapihættirnir eru viðkomandi fyri rúsnýtsluórógv. Tað er hetta, greinin hyggur nærri at.
Munurin millum musikkterapi og DAT er at man arbeiðir ymiskastaðni frá í heilanum. DAT arbeiðir “top down” og musikkterapi “bottom up”. Tað vil siga, at man í musikkterapi arbeiðir við nervalagnum og hvussu kensluliga østur klienturin er, áðrenn man síðani arbeiðir við tí kognitiva. Í DAT arbeiðir man kognitivt við kenslum og regulering. Avbjóðingin við tí er, at tað er trupult at læra nakað um nervalagið ikki er regulerað.
Tað er her, at musikkterapi og DAT kunnu hjálpast at og terapeuturin kann ger nýtslu av styrkjunum, háttaløgini bæði hvør í sínum lagi umboða.”
Birna skrivaði greinina saman við Maju Frommelt, sum eisini er musikkterapeut og arbeiðir á KABS Stjernevang, sum er ein viðgerðarstovnur fyri rúsnýtsluórógv í Valby í Danmark.
Fleiri greinar
Hvussu rúsa føroyingar seg?
Í januar 2021 bílegði Blákrossheimið eina spurnarkanning frá Spyr.fo við tí endamáli, at kanna hvussu føroying...


text:
Hvør er ekta(ð)kona?
Hey og vælkomin. Eg eiti Marjun, og her fari eg at fortelja stutt um átakið við nethandlinum.
Í juni í fjør fór eg í gongd við at selja blusur við orðinum "sterk" á bringuni. Tankin var, at eg skuldi víðka um úrvalið á blusunum og orðum við tíðini. Eg fór undir hetta, meðan eg var heima í barnsburðarfarloyvi við yngsta soninum, og tá eg so fór aftur til arbeiðis, steðgaði tað upp. Men nú skal tað vera!
Eg havi eitt høvd, fult av hugskotum, og eitt hjarta fult av hjartamálum. Og við hesum nethandilinum lanseri eg eitt av teimum.
Soleiðis gert tú:
1) Tú bíleggur eina vøru, sum eg havi sniðgivið
2) Vøran verður framleidd og
3) Send beinleiðis heim til tín
*
Hví stuðla hesum átakinum?
Tí at "tað, tú leggur dent á, veksur!" (prøva líka og les hatta umaftur.)
Orð hava stóran týdning. Áhaldandi viðmerkingar um útsjónd og útstráling hjá gentum og kvinnum gera, at hetta verður sett í miðdepilin og fer at vaksa. Hesar viðmerkingarnar kunnu hava neiliga ávirkan á trivnað og menning! Um vit heldur royna leggja dent á persónligar eginleikar, styrkir og áhugamál, kunnu hesi virðini mennast ístaðin. Ein genta, sum torir at vera treisk, sterk og djørv, skal nokk klára seg væl.
Og minst til: "Tú kanst saktans vera ein fín dama og sjórænari samstundis" (PippiSmokkuleggur).
Við stimbrandi føroysku lýsingarorðunum á klæðunum, kunnu vit seta fokus á nøkur virðir, sum tíverri hava verið forsømd í alt ov langa tíð. Og so eru klæðini eisini deiliga behagilig at vera í.
Hevur tú spurningar ella viðmerkingar, ert tú vælkomin at seta teg í samband við meg á sosialu miðlunum ella á ektadkona@gmail.com.
Vinaliga Marjun
*NB. Vørurnar verða framleiddar so hvørt, sum tær eru bílagdar, og tí havi eg ikki yvirlit yvir, hvørjar støddir og hvørjir litir eru tøkir á goymsluni hjá framleiðaranum. Um tú kundi hugsað tær at keypt eina vøru, sum ikki er tøk beint nú, kom so aftur um nakrar dagar, tí goymslan verður dagført alla tíðina.


text:
Idar Kreutzer kemur úr Noregi og hevur síðani 2012 verið forstjóri í Finans Norge.
Kreutzer hevur millum annað verið formaður fyri serfrøðinganevndini hjá norsku stjórnini um at tryggja grønt kappingarføri og hevur stýrt verkætlanini Vision 2050 hjá World Business Council for Sustainable Development. Hann er í dag limur í klima- og miljøministerens klimaråd í Noregi. Les meira um hansara drúgvu bakgrund her
Tiltakið er serliga viðkomandi fyri øll sum handla við ES, og fyri fíggjarstovnar í Føroyum.
Tiltakið er ókeypis fyri limir í einum av feløgunum í Vinnuhúsinum, men neyðugt er tó við tilmelding á industry@industry.fo.
Skrá:
Kl. 15:00 Idar Kreutzer leggur fram um ES Taxonomi og fer at greiða frá, hví tað er viðkomandi fyri Føroyar og hvørja ávirkan tað fer at hava við sær. Framløgan verður á norskum.
Kl. 15:40 Spurningar og kjak


text:
el | net
Tlf: 60 00 60
elnet@elnet.fo
Umsiting
bokhald@elnet.fo
Búðstaður
Slættanesgøta 11
100 Tórshavn
el|net er góðkent elinnleggjaravirki, sum virkar alt innan el-ídnaðin. Nýgerð, Umvæling og Ráðgeving. Døgnvagt 24 tímar í Tórshavn og Vestmanna.
el|net hevur virkað síðani 2006 og hevur heimstað í Tórshavn og Vestmanna, og hava vit virkisbygningar á báðum støðum
Elmotorar, pumpur og gear
Vit veita eitt breitt úrval av tænastum innan allan el-ídnaðin.
Sum kundi hjá okkum fært tú atgongd til holla servitan og ráðgeving til bæði nýgerð og umvæling.
Les meira
elnet er veitari av flest øllum brúkslutum hjá tannlæknum, eins og vit bjóða eftirlit, viðlíkahald og eisini ráðgeving í samband við innrættan av nýggjum klinikkum
Les meira
Gjøgnum árini hevur el|net verið partur av fleiri stórum verkætlanum
Les meira
Tað eru 31 fólk knýtt at virkseminum hjá el|net. Saman eru vit ein sterkur hópur, sum hevur førleikar at loysa flestallar uppgávur innan el, motorar, generatorar og pumpur.


text:
Keppur, rukkulakki og vinstur í tomatsós við kikkertrum
Tilfar til 3 verðir
1 rukkulakki
1 vinstur
1 keppur
1 dl av reyðvíni
1 dl av vatni
3 hvítleyksfet
1 ds av hakkaðum tomatum
1 gularót
1 stelk av blaðsellarí
2 leykir
1 ds av kikkertrum
1 pottur av persillu
2 lavrberjabløð
Salt og pipar
Mannagongd
Reinsa keppin, rukkulakkan og vinstrið, og legg tey í eina grýtu. Stoyt so mikið av vatni í grýtuna, at vatnið hylur avroðini. Stroyð eitt sindur av salti í vatnið og lat kóka í 15 min.
Sker ein leyk í 4 stykki og legg stykkini í eitt fat saman við keppi, rukkulakka, vinstri, reyðvíni, vatni, hvítleyki og 1 lavrberjablaði. Pakka fatið inn í stanniol, og set fatið í ovnin í 12 tímar á 80 hitastig. Ert tú í tíðarneyð, kanst tú seta fatið í ovnin í 2-3 tímar á 150 hitastig.
Sker hin leykin, gularótina og stelkin av blaðsellarí smátt og steik tey í olju á miðal hita. Vend síðani tomatirnar og 1 lavrberjablað í pannuna og minka um hitan. Lat grønmetið smákóka í 30 -45 min. Smakka til við salti og pipari.
Sker keppin, rukkulakkan og vinstrin í tunnar dálar og vend dálarnar í tomatsósina saman við kikkertunum. Gev blandingini eitt uppkók og borðreið rættin við hakkaðari persillu omaná.
Teitur Christensen, høvuðskokkur á Fútastovu, hevur ment uppskriftina.
Durita Pætursdóttir Christensen hevur tikið myndina.
Rætturin var partur av matskránni til tiltakið um avroð í Silo 18/10-20. Sí frásøgn.


text:
Bløðini skrivaðu um óvanligu lagnuna hjá Jóa Póli, sum á ungum árum var fergumaður í Havn, men seinni fór út í heim at sigla og ofta var har, sum harðast leikaði á, tá heimurin stóð í einum eldi av kríggi og orrustu. Tá hann í millumbilum var heima, sást tann fryntligi havnarmaðurin ofta millum lossingarmenn á kaiini í Havn.
Pól hjá Jóa var bæði ein staðbundin havnarmaður og ein fjakkandi heimsborgari, sum lættliga fann seg til rættis úti sum heima. Á hendan hátt umboðaði hann sjáldsama blandið av heimføðingi og heimsborgara, sum býr í mongum føroyskum sjómanni.
Við í bardaginum um Iwo Jima
Jóa Pól vaks upp í Gongini í Havn og tók við sum fergumaður bara 15 ára gamal, tí pápin druknaði eitt illveðurskvøld.
Sum tilkomin fór hann út í heim at sigla og sigldi bæði undir fyrra og seinna heimskríggi. Hann upplivdi nógv úti í stóru verð - bæði tá tað leikaði hart á undir spanska borgarakrígnum, og tá hann rýmdi úr Casablanca undir seinna heimsbardaga. Hann var við amerikanska herflotanum í Guam og Iwo Jima, tá amerikanarar hertóku Kyrrahavsoyggjarnar, og fegnaðist um sigurin á Japan á dansigólvinum í sjálvum Hollywood.
Tá Jóa Pól kom aftur til Føroya eftir kríggið, hevði hann verið burtur í 10 ár. Hann helt seg tætt at gamla umhvørvinum við Eystaru bryggju og niðri á Reyni og gjørdist aftur ein kend býarmynd í Havn.
Tvær sendingar um Jóa Pól
Í fyrru sendingini sunnudagin hoyra vit um fergumenninar í Havn. Vit hoyra Jóa Pól siga frá um Havnina um aldarskiftið og um tey fyrstu árini, hann var til skips og fór út í heim at sigla.
Í seinnu sendingini sigur Jóa Pól frá orrustum og hendingum undir seinna heimsbardaga, og vit hoyra um ta ferðina, tá amerikanski sendimaðurin, Val Peterson, í 1960 steðgaði fráferðini hja USS Bristol av Havnini, tí hann vildi heilsa uppá krígsveteranin Jóa Pól.
Sendingarnar byggja m.a. á samrøðu, sum Niels Juel Arge gjørdi við Jóa Pól í 1957, hugleiðingina "Horvnar Havnamyndir", sum Maurentius Viðstein skrivaði um fergumenninar í Havn sama ár, og frásøgn um krígssiglingina í bókini "Teir Sigldu úti".
Magni Arge leggur sendingarnar til rættis, og Finnur Hansen stóð fyri tøkniligu framleiðsluni.
Tað verður nú sunnudagin 19. September kl. 14.15 at útvarpið sendir ta fyrru av tveimum sendingum um eina sjáldsama og hugtakandi sjómanslagnu. Sendingin kallast Havnarmaðurin og heimsborgarin Jóa Pól.


text:
Miðjarðarhavslangasporl (langasporlsættin)
Coryphaenoides mediterraneus
(Giglioli, 1893)
Stødd: Tað verður í minsta lagi 73 cm langt.
Dýpi: Tað er úr 1000 m niður á 3000 m, bæði við botnin og uppi í sjónum.
Litur: Tað er brúnligt, dimmari við kápuna.
Teinar: R1 10-12; U 17-20; B 10-14.
Lýsing: Miðjarðarhavslangasporl er tjúkkast framman um bulin, mjækkar javnt aftur í sporlsendan. Tað hevur tvær ryggfjaðrar, fremra er høg og stutt, smátent framman, aftara long og lág, kemur bert akkurát undan. Gotfjøðurin, ið er longri enn aftara ryggfjøður, er rættiliga høg og er frá gotinum aftur í sporlsendan. Aftara ryggfjøður og gotfjøðurin renna saman í ein spíss. Tað hevur rættiliga stóran kjaft. Mestsum flatan trant. Gotið er beint undir fremru ryggfjøður. Strikan bogar nakað oman fyri uggafjøðurina.
Eyðkenni: Javnt mjækkandi kroppurin, kubbuti tranturin. Gotfjøðurin kemur fram á hálvar uggafjaðrarnar og búkfjaðrarnar. Fremra ryggfjøðurin er smátent framman. Langar búkfjaðrar. Eygnatvørmátið er í stødd sum ella størri enn tranturin.
Týdningur: Tað hevur ikki vinnuligan týdning.
da: Middelhavsskolæst, en: Mediterranean grenadier, ís: Loðhali
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
REGLUR – VETRARKAPPINGIN Í RENNING 2019/2020
Endamál
Endamálið við kappingini er at skapa dygdargóðar kappingar fyri rennarar á einum hvørjum støði, og at økja og styrkja um áhugan fyri renning yvirhøvur.
Navn
Almenna navnið á kappingini er: BETRI Vetrarkappingin 2019/2020
Reglur fyri luttøku
Kappingin er fyri allar limir í frælsu ítróttafeløgunum í landinum, sum eru limur í FÍF. Kappingarnevndin hjá FÍF kann geva undantaksloyvi til einstaklingar í serligum førum.
Bert rennarar, sum eru skrásettir limir í einum felag áðrenn kappingardag, kunnu telja við. Ein rennari kann skifta felag í sama kappingarári.
Tað verður kappast í hesum bólkum:
-Kvinnur / menn opin bólkur (f. -2003)
-Kvinnur veteranar / Menn Veteranar (f. 1965-1974)
-Kvinnur/Menn Superveteranar (f. 1955-1964)
-Kvinnur/Menn Ultraveteranar (f. 1954 ella fyrr)
-Kvinnuunglingar / Mansunglingar (f. 1999-2003)
-Gentur / Dreingir (f. 2004-2008)
Tað verður skipað fyri einstaklinga- og liðkapping. Tríggir rennarar eru á hvørjum liði. Hvørt felag kann hava óavmarkað tal av liðum hjá monnum og hjá kvinnum. Tvs. rennari nr. 1.-3. hjá felagnum manna lið 1, rennari 4.-6. manna lið 2 og rennari 7.-9. manna lið 3 osv. Liðið fær somu stig sum rennarin fær í opna bólkinum. Tað er altíð teir tríggir rennarar, sum eftir hvørt einstakt umfar liggja á ovast, sum mynda stigini hjá hvørjum einstøkum liði.
Kappingarsløg
Kappingarnar kunnu verða landsveg-, býar-, ella crossrenning. Kappingarsløg verða fastløgd áðrenn kappingarbyrjan.
Kappingar
Talið av kappingum er átta:
1. umfar – 02. November 2019 Runt Agnið: 10,3 km (ca. 5 km) –Roysnið
2. umfar – 16. November 2019 Kerjar (Náttúrurenning): 10,5 km (1,5 Km) – Hvirlan
3. umfar – 06. Desember 2019: ? km (? km) – Bragdið
4. umfar – 25. Januar 2020 í Sørvági: 8 km (3,3 km) – Frælsi
5. umfar – 08. Februar 2020 í Hoydølum (FM í cross): 8 km cross (ca. 3 km) – Bragdið
6. umfar – 29. Februar 2020 á Fossánesi: 7-9 km (3-4 km) – Treysti
7. umfar – 07. Mars 2020 í Suðuroy: ?? km (? km) – Hvistan
8. umfar – 21. Mars 2020 í Runavík (FM10): 10 km (5 km) – Roysnið
Kvinnu- og mansunglingar renna sama tein, sum tey vaksnu. Teinurin í klombrum er teinurin, sum gentur og dreingir renna.
Kappingarnevndin loyvir, at motiónsrenning fer fram í somu renning sum vetrarkappingin.
Samanteljing
Samlaða einstaklingakappingin verður avgjørd eftir stigum, sum hvør einstakur rennari ognar sær í hvørjari einstakari kapping. Fimm tey bestu av teimum átta umførunum telja við. Vinnari verður tann íðkarin, sum hevur ognað sær flest stig.
Samlaða liðkappingin verður uppgjørd eftir øllum átta umførunum, har tað eftir hvørt umfar eru teir tríggir rennarar hjá felagnum, su hava flest stig mynda liðið.
Ein skal í minsta lagið hava luttikið í fimm av teimum átta umførunum fyri at telja við í samlaðu kappingini.
Stigatalva:
1 = 50 stig
2 = 47 stig
3 = 45 stig
4 = 43 stig
5 = 41 stig
6 = 40 stig
7 = 39 stig
osfr.
Harumframt verða latin 1 bonusstig um ein hevur luttikið í seks kappingum, 2 bonusstig afturat um ein hevur luttikið í sjey kappingum og so 3 bonusstig afturat um ein hevur luttikið í øllum átta kappingunum.
Stendur tað á jøvnum, vinnur einstaklingurin, sum hevur hevur flest sigrar osv.
Tilmelding
Tilmelding fer fram á staðnum áðrenn kappingarbyrjan ella online á heimasíðuni hjá Frælsum Ítrótti Føroya, sum er www.fif.fo
.
Umsitan
Kappingin verður umsitin av Frælsum Ítrótti Føroya (FÍF).
September 2019
Kappingarnevndin hjá Frælsur Ítróttur Føroya


text:
Hann sigur nakað sama veður leygardagin komandi sum leygardagin farna. Strúk í vindi av útnyrðingi, seks hitastig, sólglottar og helst turt. Ikki so galið renniveður, nú Bragdið bjóðar til triðja umfar av Betri Vetrarkappingini , sum verður skotin í gongd leygardagin 25. november kl. 11.00.
Sum áður er nevnt, er ikki rennandi út á Glyvursnes, nú stórarbeiði fer fram við útbyggingini av Tórshavnar havn. Tí verður farið aftur á Tórsbreyt, har vit renna tey fýra umførini, sum vit kenna frá fyrr:
Byrjað verður á breytini og síðani verður farið niðan til rundkoyringina á ringvegnum, framvið Magn og oman eftir ringvegnum. Snarast skal so til vinstru eftir Hvítanesvegnum, inn eftir Skraddaragøtu yvir til Svartafoss og so oman móti Tórsbreyt. Rennast skulu fýra umfør og fjórðu ferð skal rennast inn aftur á Tórsbreyt á mál. Børnini renna eitt umfar.
Seinast teinurin kring Tórsbreyt, Skraddaragøtu og Svartafoss varð runnin. Hetta var í 2013, tá Marnar Djurhuus og Bjørk H. Olsen vóru í serflokki.
Bólkarnir eru hesir:
-Kvinnur / menn opin bólkur (f. -2001)
-Kvinnur veteranar / Menn Veteranar (f. 1963-1972)
-Kvinnur/Menn Superveteranar (f. 1953-1962)
-Kvinnur/Menn Ultraveteranar (f. 1952 ella fyrr)
-Kvinnuunglingar / Mansunglingar (f. 1997-2001)
-Gentur / Dreingir (f. 2002-2006)
Umklæðing er í Fimi, har verður eisini hugnaløta við einum góðum kaffimunni og heiðursmerkjahandan aftaná renningina.
Bringutølini kunnu heintast fríggjadagin millum kl. 15 og 17 í teknikkhúsinum á Tórsbreyt og leygarmorgunin frá kl. 10.00 á sama stað.
Tilmeldingin er klár á fif.fo. Seinasta freist at melda til á netinum, er fríggjakvøldið kl. 23.00. Gjaldast skal við gjaldskorti. Er tað onkur, sum ikki hevur meldað til fríggjakvøldið, er seinasti møguleiki at melda til, leygarmorgunin frá 10.00-10.30 og tá skal gjaldast við reiðum peningi.
Síggjast á Tórsbreyt!
Eitt sindur óvæntað er tað maðurin sum heldur skil á øllum støðunum í Betri Vetrarkappingini, Roysningurin Regin Thomsen, sum hevur lagt seg á odda í samlaðu kappingini eftir tvey fjórðapláss. Klárar hann at halda seg á toppinum inn í næsta árið?


text:
Jóan Magnus er útbúgvin fysioterapeutur frá Univeristy College Nordjylland í juni 2015. Hann byrjaði alt fyri eitt uppá at eftirútbúgva seg innan ítróttarfysioterapi og hevur soleiðis tikið alla útbúgvingina hjá Dansk Selskab for Sportsfysioterapi.
Jóan Magnus stóð í novembur 2017 royndina í McKenzie grundútbúgvingina á Altjóða McKenzie Institutinum í Danmark og fekk sostatt prógv sum góðkendur McKenzie fysioterapeutur Cert.MDT.
Í 2020 tók Jóan Magnus skeið innan Dynamic Tape.
Jóan Magnus luttekur javnan á altjóða skeiðum og ráðstevnum innan Ítróttarmedisin og annað.
Bachelor í Fysioterapi, Univeristy College Nordjylland
Teldupostur: joanmagnus@fysioterapi.fo


text:
Monthly Archives: oktober 2015
Umsóknarfreistin til pedagogútbúgvingina er 29. okt. og til Merit-útbúgvingina 1. nov.
Umsóknarfreistirnar til pedagogútbúgvingarnar á Fjarlestrardeplinum eru í dag, 29. okt. (áðrenn midnátt)., og sunnudag 1. nov. (áðrenn midnátt).
Stórur áhugi fyri pedagogútbúgvingini
Stórur áhugi er fyri at lesa til pedagog umvegis fjarlestur. Tórskvøldið 22. okt. var kunnandi fundur um útbúgvingina á Fjarlestrardeplinum og nógv fólk vóru møtt upp, umframt at fleiri fólk norðanfjørðs søgdu frá, at tað tíverri ikki lá fyri hjá teimum at koma til kunnandi fundin.
Kunningarfundur 22. oktober 2015 kl. 19 í Fjarlestrardeplinum
Fjarlestrardepilin í Vági hevur fingið í lag samstarv við UCC Nord skúlan í Danmark um pedagogútbúgvingina sum fjarlestur, soleiðis at lærarar koma úr Danmark til Føroya at undirvísa einum flokki suðuri í Vági í hvussu so er, hvørja ferð eitt nýtt lestrarhálvár byrjar á 2-4 dagar. Hetta er ein stórur fyrimunur, av tí at tey lesandi annars høvdu verið noydd til at ferðast niður til Danmarkar fleiri ferðir um árið.
Pedagogútbúgvingarnar sum fjarlestur í Vági
UCC Nord bjóðar út útbúgvingina sum námsfrøðingur í samstarvi við Fjarlestrardepilin í Vági. Talan er um tvær ymiskar útbúgvingar, ið báðar kunnu takast í Vági, tann eina er tann vanliga pedagog-útbúgvingin yvir fjarlestur, og hin er merit-pedagogútbúgvingin, ið er normerað til 2,5 ár, men verður tikin yvir 3 ár gjøgnum fjarlestur í Vági.


text:
Privatur stuðul hevur alstóran týdning fyri, at Berin kann at hjálpa flest møguligum børnum, ungum og familjum teirra.
Stuðla Beranum á konto 9181 5126446
Ella tekna teg sum lim og stuðla við 200 kr. árliga. Tekna teg sum lim við at skriva til berin@berin.fo
Børn, ið hava mist foreldur, kunnu hava trupult við at finna gleðina fram. Tað er ikki víst, at jólasálmar, -sangir, -pynt og jólagávur kennist upplyftandi og hugnaligt fyri barnið, ið ber stóru sorgina yvir deyðu mammu ella pápa sín. Tá kann alt hetta kennast líkamikið og heldur gera barnið enn meiri tungt í huga. Hetta er trupult at tosa um. Øll hini gleða seg til jólaaftan, allar gávurnar, dunnuna o.s.fr. Barnið, sum hevur mist, vil ikki oyðileggja gleðina hjá hinum og roynir tí kanska bara at lata sum um, fyri síðani at vera sera tungt í huga tá tað kemur heim. Heima hevur barnið heldur ikki hug til at gera hini kedd og leggur tí kanska eisini har lok á sínar kenslur. Hetta er helst eisini galdandi fyri restina av familjuni. So í veruleikanum ganga øll við somu tungu kenslu, men tey vilja skána hvønn annan. Tað hjálpir ofta at seta hol á, við at siga akkurát hvussu ein sjálvur hevur tað. Um hetta ger, at onnur verða kedd og møguliga fara at gráta, er tað tí, at tørvur var á tí. Tað kann vera ógvuliga gott og forloysandi at fáa grátið saman eina løtu. Fáa kenslurnar út, ístaðin fyri at berja tær niður innaní. Eftir ein "grátitúr" er ísurin brotin og høgtíðin kann tá kennast bæði avslappandi og hugnalig.
Hetta kann eisini vera galdandi, tá børn hava mist systkin. Øll familian er í stórari sorg, og børnini vilja gera alt fyri, at stemningurin skal vera so góður sum møguligt. Tí kunnu tey mangan seta sínar egnu kenslur og tørv til síðis, fyri ikki at oyðileggja lagið hjá foreldrunum.
Hendan tíðin er serliga svár. Tað kann kennast ovurhonds tungt at fara inn í eitt nýtt ár, uttan tann man var so góður við og sum nú ikki er her longur. Eisini tað er týdningarmikið at fáa prátað um.
Vit eru ymisk og reagera sjálvsagt eisini sera ymiskt tá sorgin rakar okkum. Men tað er ein sannroynd, at tað lættir um, um ein letur upp fyri kenslunum við at tosa við síni nærmastu, vinir ella onnur, ein kennir seg tryggan við. Serliga týdningarmikið er tað, at vit vaksnu eru tilvitaði um hetta, og harvið hjálpa børnunum á glið. Tey vilja so fegin skána okkum, men byran er alt ov tung og prísurin ov stórur. Í síðsta enda gera vit hvør øðrum eina bjarnatænastu við at royna at "lata sum um".
Vit ynskja tykkum øllum eitt gott og eydnuríkt nýggjár !
Fleiri tíðindi


text:
- Tíðindi, mentan og ítróttur
Eykajáttan at rinda TG Verki fyri Glasir
Fíggjarmálaráðið hevur biðið fíggjarnevndina um at hækka løgujáttanina til Skúladepilin í Marknagili, í kjalarvørrinum av gerðarrættarúrskurðinum í málinum millum TG Verk og Landsverk.
Sambært úrskurðinum skal Landsverk rinda TG Verki 4,2 milliónir kr., umframt umleið tvær milliónir krónur í rentu.
Jørgen Niclasen, landsstýrismaður, sigur í umbønini til fíggjarnevndina, at tøka løgujáttanin til Glasir røkkur ikki til at gjalda TG Verki upphæddina, og tí verður biðið um at hækka eykajáttanina tilsamans 6,2 milliónir kr.
Sakarmálskostnaðurin hjá Landsverki í sambandi við gerðarættarmálið skal rindast av rakstrarjáttanini til Landsverk, sigur Fíggjarmálaráðið.
Sí eisini


text:
70-ára hátíðarhald fyri Lisbeth Solmunde Michelsen
Mikudagin tann 2. september var 70-ára hátíðarhald fyri heiðurslimi felagsins, Lisbeth Solmunde Michelsen. Hátíðarhaldið var hildið í Kleysturkirkjuni, har føroyskar gudstænastur vanliga verða hildnar. Skipað var fyri eini sangløtu, har Jóannes Nolsøe, heiðurslimur og organistur, og føroyska songkvinnan, Daisy Johannesen, undirhildu.
Fyri 25 árum síðani fekk Lisbeth Solmunde Michelsen avtalu í lag við kirkjuráðið í Budolfi Kirke um at halda føroyskar páska- og jólagudstænastur hvørt ár. Kleysturkirkjan hevur verið kirkja fyri føroyingar í Aalborg og Norðurjútlandi líka síðan.
Takk fyri Lisbeth.


text:
Nordisk Kulturfond
Søkt kann verða um stuðul úr norðurlendska mentanargrunninum Nordisk Kulturfond. Grunnurin er norðurlendskur samstarvsstovnur, hvørs uppgáva er at stuðla mentanarsamstarvi millum Norðurlond.
Grunnurin fevnir breitt um mentan og list og er bæði fyri yrkislærd og leik. Grunnurin veitir stuðul til tiltøk, sum eru sermerkt av góðsku framskygni, atkomuligheit og ymiskleika, og sum eru mennandi fyri bæði siðbundar og nýggjar arbeiðshættir.
Stuðul verður veittur til t.d. ráðstevnur, konsertir, rundferðir, framsýningar, festivalar og granskingar- og útbúgvingarverkætlanir. Verkætlanir kunnu bæði vera í ella uttan fyri Norðurlond.
Nordisk Kulturfond letur árliga uml. 29 mió. kr. í stuðli.
Les meir um grunnin, umsóknartreytir, freistir o.a. á heimasíðu grunsins her.